JIKA BEGITU, APA KATA MULAI SEKARANG KITA SEMUA BOIKOT SAJA PENGAMBILAN VAKSIN?

Ternampak begitu jelas kini Perdana Menteri, Mahiaddin Md Yasin terus cuba berdolak-dalik berhubung pembukaan sidang Parlimen.
Desakan rakyat dan suara berterusan pembangkang serta Ahli-Ahli Parlimen pelbagai parti berkaitan perkara itu sejak sekian lama langsung tidak dipedulikannya.
Malah, setelah ada titah Agong pun Mahiaddin masih mahu berdalih-dalih lagi.
Kali ini, katanya, beliau mahu mendapat pandangan sebuah jawatankuasa yang telah dibentuk yang mewakili pihak kerajaan dan pembangkang terlebih dahulu.
“Saya minta jawatankuasa yang dianggotai wakil-wakil kerajaan dan pembangkang untuk nilai perkara berkenaan dan selepas itu barulah mereka maklumkan kepada saya sama ada sudah bersedia atau tidak untuk memulakan sidang Parlimen,” kata Mahiaddin semalam.
Kenyataan Mahiaddin itu bagaimanapun mendapat kecaman ramai kerana ia dilihat langsung tidak munasabah.
Sejak bila mahu membuka Parlimen bagi bersidang perlu ada pandangan daripada sebuah jawatankuasa terlebih dahulu?
Kenapa sebelum ini, termasuk ketika sidang Parlimen membentangkan Belanjawan 2021, walaupun ketika itu ada wabak Covid19 juga, tetapi ia boleh diadakan tanpa perlu menubuhkan apa-apa jawatankuasa?
Malah ketika itu, ada beberapa Ahli Parlimen yang hadir ke Parlimen dengan memakai PPE atau pakaian pelindung diri yang lengkap dan diletakkan tempat duduk yang berasingan, tapi mengapa ia tidak menjadi masalah?
Dalam hal ini, memang benar seperti kata bekas Perdana Menteri, Najib Razak, dengan menubuhkan jawatankuasa sebagaimana disebut Mahiaddin semalam, macamlah ini merupakan kali pertama Parlimen bersidang di negara ini.
Selain itu, Najib juga menyindir jika Parlimen dirasakan tidak selamat untuk 220 Ahli Parlimen bersidang, maka lebih baiklah ia diadakan di kilang-kilang atau tapak pembinaan saja.
Ini kerana, kata Najib, MITI telah mengesahkan banyak kilang dan tapak pembinaan sebagai tempat yang selamat dan bebas daripada Covid19 berikutan sekian banyak kebenaran beroperasi yang diberikan oleh kementerian tersebut.
Apa yang lebih menghairankan lagi di sebalik sikap berdolak-dalik Mahiaddin ini ialah kerana semua Ahli Parlimen juga sudah pun menerima dua dos suntikan vaksin yang bermakna mereka sudah bebas ke sana ke sini dan mempunyai lebih kekebalan daripada ancaman Covid19.
Jadi, apa lagi yang membuatkan Mahiaddin begitu takut untuk membenarkan Parlimen bersidang?
Apakah pengambilan vaksin belum benar-benar menjamin Ahli Parlimen selamat daripada dijangkiti virus Covid19?
Jika begitu, lebih baik batalkan saja pemberian vaksin percuma untuk rakyat yang kosnya menelan belanja sebanyak RM5 bilion ambilan daripada dana KWAN?
Atau lebih munasabah lagi jika rakyat seluruhnya yang mengambil tindakan memboikot saja pengambilan vaksin pemberian kerajaan itu?
Kalau untuk Ahli Parlimen yang peranan mereka pergi ke Parlimen untuk menggubal undang-undang pun menjadikan pengambilan suntikan vaksin seperti langsung tidak berguna, tiada kelebihan dan tiada kekebalan, tentulah vaksin itu lebih tidak berguna lagi untuk rakyat biasa yang urusannya hanya pergi kerja, minum di kedai mamak, jumpa kawan-kawan, balik kampung dan lain-lain yang mana ia tidaklah sepenting peranan Ahli Parlimen terbabit?
Apa kata jom kita semua boikot vaksin secara besar-besaran selagi Parlimen tidak dibuka dengan segera?
(ShahbudinHusin 21/06/2021)

4.4

8

votes
Article Rating
Kongsikan artikel ini


MEMBERI TEMPOH 14 HARI MENUNJUKKAN UMNO JUGA TIDAK BEGITU FAHAM ERTI ‘SEGERA DAN SECEPAT MUNGKIN’

UMNO memberi tempoh 14 hari kepada kerajaan PN pimpinan Mahiaddin Md Yasin untuk membuka langkah mengadakan sidang Parlimen sebagaimana yang disarankan oleh Yang Dipertuan Agong dan Majlis Raja-Raja Melayu.
Dalam kenyataan selepas mengadakan mesyuarat Biro Politik UMNO, Presidennya Ahmad Zahid Hamidi menyifatkan kegagalan melaksanakan titah Raja-Raja Melayu adalah perbuatan menderhaka serta tidak menghormati institusi Istana.
“UMNO berpendirian tegas untuk mendesak kerajaan menghormati titah Agong dan Raja-Raja berkaitan sidang Parlimen itu dalam tempoh 14 hari daripada tarikh kenyataan ini,” katanya.
Zahid Hamidi seterusnya memberi amaran, sebagai parti yang diasaskan untuk memelihara dan membela institusi Raja-raja Melayu seperti termaktub dalam Fasal 3 Perlembagaan UMNO, satu mesyuarat khas Majlis Tertinggi akan diadakan bagi memuktamadkan tindakan selanjutnya jika PN terus berdegil dan berdiam diri.
Meskipun tindakan UMNO ini dikira positif, tetapi masih ramai yang masih melihatnya sebagai satu lagi “silat pulut” daripada Zahid Hamidi.
Soalnya, kenapa masih mahu memberi tempoh 14 hari?
Bukankah titah Agong dan titah Raja-Raja Melayu adalah amat jelas iaitu sidang Parlimen perlu diadakan dengan segera dan secepat mungkin?
Apakah dengan masih memberi tempoh 14 hari kepada kerajaan PN ia menunjukkan Zahid Hamidi juga tidak begitu faham dengan maksud segera dan secepat mungkin sebagaimana yang telah dititahkan oleh pihak Istana?
Setelah kerajaan PN dan Mahiaddin sudah melengah-lengahkan titah Agong dan titah Raja-Raja Melayu hampir seminggu dengan tidak berbuat apa-apa, diikuti dengan tempoh 14 hari yang diberi oleh UMNO, tidakkah ini memperlihatkan Zahid Hamidi sebenarnya hampir tiada beza dengan Mahiaddin dalam memahami maksud perkataan segera dan secepat mungkin?
Ramai yang merasakan UMNO seharusnya mengambil tindakan lebih pantas dan konkrit dalam perkara ini kerana selama ini sudah terbukti banyak kenyataan oleh kerajaan PN berkaitan pembukaan Parlimen tidak lebih hanya untuk melengah-lengahkan masa saja.
Misalnya, Menteri Di Jabatan Perdana Menteri, Takiyuddin Hassan pernah mengeluarkan kenyataan pada 5 November 2020 untuk mengkaji cadangan mengadakan sidang Parlimen secara maya, diikuti pada 4 Jun 2021, sekali lagi dengan kenyataan mahu mengkaji juga perlaksanaan sidang Parlimen secara hibrid.
Kedua-dua kenyataan itu akhirnya hanya tersangkut di peringkat kajian dengan langsung tiada apa-apa tindakan, disusuli dengan Mahiaddin pula pada semalam mengeluarkan kenyataan bahawa sidang Parlimen akan diadakan setelah beliau mendapat laporan daripada sebuah jawatankuasa yang diwujudkannya.
Ternampak jelas daripada semua kenyataan selama ini hanya bertujuan untuk melengah-lengahkan masa, sedangkan hakikat sebenarnya kerajaan PN ini tiada keinginan sama sekali untuk membenarkan Parlimen bersidang.
Maka itu, perlukah lagi UMNO terus memberi amaran dan meletakkan tempoh tertentu kepada kerajaan PN dan Mahiaddin untuk memenuhi titah Agong?
Kiranya UMNO benar-benar serius dalam menjunjung titah Agong serta titah Raja-Raja Melayu, sambil dalam masa yang sama menyedari kerajaan PN dan Mahiaddin sebelum ini sudah beberapa kali cuba melengahkan masa, tindakan terbaru memberi tempoh 14 hari bukan saja dikira lambat, malah dibimbangi tidak berkesan.
Tindakan terbaik ialah UMNO sepatutnya segera keluar meninggalkan kerajaan PN bagi membolehkan kerajaan baharu terbentuk dan selepas itu, sudah pasti sidang Parlimen akan diadakan dengan sendirinya.
Dengan demikian, ia bukan saja mampu memperlihatkan UMNO sebagai pembela dan menjunjung institusi Istana, malah juga dapat menyelamatkan nasib rakyat daripada terus sengsara di bawah sebuah kerajaan yang nampaknya tidak begitu peduli dalam membela nasib mereka.
Barulah selepas itu, UMNO lebih berpeluang cerah memenangi banyak kerusi berbanding parti-parti Melayu lainnya.
(ShahbudinHusin 21/06/2021)

5

3

votes
Article Rating
Kongsikan artikel ini


ANWAR SEKALI LAGI TEKANKAN PERLUNYA UJIAN SARINGAN DITINGKATKAN

Kementerian Kesihatan Malaysia terus menggunapakai strategi yang lapuk terutamanya dalam hal ujian saringan COVID-19 yang rendah.
Pada 21 Jun pihak Kementerian Kesihatan (KKM) melaporkan hanya 58,384 ujian saringan COVID-19 telah dilakukan dengan 4,611 kes positif dikesan, dengan kadar kes positif pada 7.90%. Ia adalah kadar kes positif harian yang tertinggi sejak bulan Januari tahun ini.
Ujian saringan telah menurun sebanyak 52% sejak 29 Mei dan tidak mengejutkan juga bahawa kes harian juga menurun sebanyak 48% dalam tempoh yang sama.
Untuk membandingkan, pada bulan April 2021 yang lalu Malaysia secara puratanya melaporkan sebanyak 2,107 kes harian baharu dengan melakukan 58,277 ujian saringan satu hari.
Dalam maksud lain, kita hari ini mempunyai dua kali ganda kes dengan kadar ujian yang sama yang kita lakukan pada bulan April.
Menurut Pertubuhan Kesihatan Sedunia (WHO), 10 hingga 30 ujian mesti dilakukan untuk satu kes positif, atau lebih bilamana terdapat perebakan wabak bagi membendung kes-kes sporadik.
Malaysia kini terus menjadi antara negara yang mempunyai kadar kes COVID-19 yang tertinggi di dunia, dan kebanyakan kes yang dikesan tidak dikesan dengan mana-mana kluster.
Menurut syor dari WHO itu, Malaysia seharusnya melakukan sekurang-kurangnya 138,000, atau 300,000 ujian saringan setiap hari.
Sekiranya 138,000 ujian saringan dilakukan hari ini, kita pasti akan mengesan lebih 9,000 kes-kes baharu.
Ramai pakar penyakit berjangkit mengesyorkan agar kadar ujian ditingkatkan, dan juga saintis-saintis data dan pakar-pakar ekonomi.
Badan-badan dan institut-institut pemikir dan penyelidikan yang dekat dengan kerajaan PN juga mengesyorkan langkah yang sama.
Namun, kadar pengujian kita terus menurun, dan ada beberapa kerat pemimpin politik tanpa rasa bersalah menyatakan kes sedang menurun kononnya kesan dari langkah PKP yang dijalankan pemerintah.
Pengarah Kesihatan pada 5 Februari yang lalu memberitahu bahawa KKM sedang merencana untuk meningkatkan keupayaan pengujian kepada 200,000 satu hari.
Minggu ini, Pengarah Kesihatan telah mengarahkan makmal-makmal swasta untuk meningkatkan ujian saringan.
Setakat ini, kes baharu yang paling tinggi dikesan dalam satu hari adalah sebanyak 126,964 pada 29 Mei yang lalu. Angka ini jauh dari sasaran 200,000 ujian saringan yang disasarkan KKM.
Malaysia telah berada dalam fasa darurat sejak bulan Januari yang lalu. Saya bingung memikirkan mengapa keupayaan ujian saringan tidak mencapai sasaran yang dibuat, dan mengapa kerajaan yang mempunyai kuasa di bawah Ordinan Darurat kini merayu pada sektor swasta bagi membantu dalam rencana ini.
Ini bukti nyata kerajaan PN adalah kerajaan yang GAGAL.
Kempen vaksinasi juga lemah dan lembab, dengan dos total harian yang disuntik menurun sebanyak 40% sejak hari Khamis yang lalu.
Dengan kadar vaksinasi yang lembab selembab siput, saya fikir AMAT WAJAR kadar pengujian ditingkatkan bagi melindungi kesihatan warga.
ANWAR IBRAHIM
22 Jun 2021.

5

2

votes
Article Rating
Kongsikan artikel ini


INILAH SEBABNYA KERAJAAN TIDAK MESRA RAKYAT INI MESTI SEGERA DITUMBANGKAN…

Ini antara kisah berkait permohonan moratorium automatik bersasar PKP 3.0 yang dikongsikan kepada saya:
1) Dia punya temuduga untuk dapatkan moratorium ibarat mahu mohon jawatan Pengarah. Tidak semudah seperti dikhabarkan.
Baki gaji berapa? Berapa guna untuk belanja? dan akhirnya bank maklumkan baki gaji cukup untuk bayar ansuran kereta.
Memanglah cukup (bayar ansuran kereta), tetapi mana cukup tampung seisi keluarga pada waktu pendapatan isi rumah sedang terjejas.
Dan bank terus kategorikan sebagai golongan M40 (tidak layak dapat moratorium automatik).
2) Bank kenakan beberapa syarat untuk peniaga kecil yang mahu dapat moratorium.
Perlu tunjuk bukti hilang pendapatan semasa buat permohonan moratorium.
Masalahnya peniaga kecil tiada bukti selain penyata bank dan rekod rekod dalaman perniagaan.
Ramai peniaga kecil tidak ada slip gaji, penyata KWSP atau surat dibuang kerja.
Ada pula peminjam yang dapat moratorium wajib bayar faedah setiap bulan.
3) Kesimpulan daripada dua kisah ini pernah dengar peribahasa indah khabar dari rupa.
Maksudnya perkara baik yang diperkatakan tidaklah seperti yang digambarkan.
Atau dalam fahaman lebih mudah ‘cakap tidak serupa bikin’. ‘Manis di bibir memutar kata’.
Nak bantu rakyat bantulah sepenuh hati dan seikhlas mungkin. Janganlah terlalu berkira.
AHMAD ZAHID HAMIDI
Presiden UMNO.

4.8

4

votes
Article Rating
Kongsikan artikel ini


PATUTLAH H2O BERSUNGGUH KRITIK KERAJAAN MENJELANG KETUA2 PARTI MENGHADAP AGONG BARU-BARU INI…

Berdasarkan pengakuan Nazri Aziz bahawa dirinya adalah “mastermind” dalam mengumpul Akuan Bersumpah (SD) Ahli Parlimen BN untuk menyokong Hishammuddin Hussein, adalah jelas Menteri Luar Negeri itu sekarang ini sedang merancang sesuatu untuk dirinya.
Meskipun Nazri mengatakan usaha mengumpul SD itu bukan bertujuan menjatuhkan Mahiaddin Md Yasin atau untuk menjadikan Hishammuddin Perdana Menteri, tetapi orang yang faham tentang politik tentu tahu itulah matlamat akhir apa yang diusahakan Nazri itu.
Hishammuddin atau H2O kini telah menyerlahkan warna sebenar dirinya untuk menjadi Perdana Menteri melalui apa yang didedahkan Nazri itu.
Tidak mungkin Nazri melakukan usaha mengumpul SD itu tanpa restu atau kebenaran daripada H2O atau untuk tujuan bagi Tok Mat, Ismail Sabri atau KJ dijadikan Perdana Menteri.
Dengan pengakuan Nazri ini, maka fahamlah akhirnya kita mengapa sebelum ketua-ketua parti dijemput menghadap Yang Dipertuan Agong baru-baru ini, H2O tiba-tiba saja menulis dengan panjang lebar di websitenya mengkritik kerajaan dalam cara menguruskan pandemik Covid19.
Antara kritikannya, H2O menggesa kerajaan belajar daripada kesilapan lalu dalam usaha melawan wabak tersebut.
Beliau berkata, karenah birokrasi menghalang Malaysia daripada menerima bantuan negara luar, ketika rakyat negara kian gelisah dan letih menghadapi wabak itu, sambil melahirkan kebimbangan negara hilang keseimbangan antara mengutamakan kesihatan awam atau kepentingan ekonomi.
Kemudian, H2O juga mengkritik pelbagai desakan membuka Parlimen dengan meminta agar ia tidak digunakan sebagai medan merebut kuasa.
Sebagai menteri yang tidak pernah mengkritik kerajaan yang beliau sendiri ada di dalamnya, kemunculan kritikannya secara tiba-tiba itu memang sesuatu yang menghairankan.
Rupa-rupanya, hari ini baru kita faham semua itu ada kaitan dengan 25 SD Ahli Parlimen BN yang sudah ada dalam tangannya yang akan dipersembahkannya kepada Agong.
Menurut apa yang disebut Nazri, SD itu adalah sebagai persiapan sekiranya H2O dipanggil untuk menghadap Agong dan ia telah pun diserahkan kepada bekas Naib Presiden UMNO itu.
Pun begitu, atas kapasiti apa sebenarnya H2O boleh ada perasaan bahawa Agong akan memanggilnya menghadap, lalu dilakukan usaha mengumpul SD itu?
Apakah kerana isterinya seorang kerabat Pahang?
Patutlah juga H2O nampak bersungguh menolak Parlmen digunakan untuk peralihan kuasa kerana beliau sebenarnya lebih berharap kaedah SD untuk melantik Perdana Menteri baharu berikutan kemelut dan kedudukan Mahiaddin yang dipertikaikan.
Realitinya, H2O tiada sebarang jawatan atau kedudukan dalam UMNO setelah memilih enggan bertanding pada pemilihan UMNO 2018 lalu iaitu sebaik saja BN sudah hilang kuasa.
Namun demikian, setelah terbentuknya kerajaan PN dan beliau dilantik sebagai Menteri Luar Negeri, Zahid Hamidi kemudiannya telah melantik H2O sebagai Bendahari BN.
Melalui pendedahan Nazri hari ini, ternampak H20 cuba “main belakang” terhadap dua orang yang merupakan ketua kepadanya.
Pertama, H2O dilihat menikam Mahiaddin daripada belakang melalui gerakan mengumpul SD yang “dimastermind” oleh Nazri yang bertujuan untuk memungkinkan dirinya sendiri dilantik sebagai Perdana Menteri.
Kenapa dalam keadaan Perdana Menteri tergugat kedudukannya, SD yang dikumpul itu tidak ke arah mengukuhkan lagi sokongan 25 Ahli Parlimen terbabit kepada Mahiaddin?
Kedua, ini juga adalah perbuatan yang dilihat menikam Zahid Hamidi sendiri kerana SD itu menunjukkan 25 Ahli Parlimen terbabit hilang kepercayaan kepada Presiden UMNO dan Pengerusi BN.
Sebagai pemimpin UMNO yang tiada jawatan di peringkat hireaki kepimpinan Pusat, perbuatan mengumpul SD ini lebih tidak bermoral kerana ia dilakukan terhadap orang yang telah memberi H2O jawatan Bendahari dalam gabungan itu.
Dengan ciri-ciri sedemikian, selain pelbagai lagi gerakan yang menjadi bualan ramai tentang apa yang pernah dilakukannya dalam tempoh UMNO tiada kuasa dan ketika Tun Mahathir Mohamad menjadi Perdana Menteri sebelum terbentuknya kerajaan PN, cuba kita renung sejenak, sesuaikah H2O untuk ditonjolkan sebagai Perdana Menteri akan datang Malaysia?
(ShahbudinHusin 23/06/2021)

4.5

11

votes
Article Rating
Kongsikan artikel ini


“TOLAK PEMIMPIN UMNO YANG BERSUBAHAT DENGAN KERAJAAN DERHAKA TITAH RAJA”

UMNO ditubuh pada tahun 1946 untuk lawan Malayan Union dan mempertahankan Raja-Raja Melayu serta kebebasan bangsa Melayu dan tanah air.
Antara dua daripada enam tunjang dan tujuan utama UMNO seperti termaktub dalam Fasal 3 perlembagaan UMNO ialah:
Fasal 3.2: Mendukung dan mempertahankan Raja Perlembagaan.
Fasal 3.4: Mempertahankan sistem demokrasi berparlimen.
Inilah asas dan tujuan UMNO wujud.
Maka ianya wajib bagi semua pemimpin dan ahli UMNO untuk bersuara pada saat titah Raja-Raja untuk menjaga kepentingan Rakyat yang sedang amat sengsara secara berpanjangan, diperlekehkan oleh pihak tertentu dan sistem demokrasi berparlimen telah diancam.
Yang masih membisu atau sudah bersekongkol dengan mereka yang derhaka pada Titah Raja-Raja dan sistem berparlimen demi kepentingan jawatan sendiri mungkin sudah tak minat lagi dengan perjuangan UMNO.
Maka mereka tidak patut dicalon lagi pada PRU akan datang.
Dan sekiranya mereka bertanding dalam pemilihan parti, semua ahli UMNO wajib tolak.
Sebab mereka tidak lagi berpaksikan tunjang perjuangan UMNO.
NAJIB RAZAK
Bekas Perdana Menteri.

4.3

7

votes
Article Rating
Kongsikan artikel ini


BOLEHKAH UNDI TAK PERCAYA TERHADAP PM DIBUAT DI LUAR PARLIMEN?

Yang di-Pertuan Agong ada kuasa di bawah Perlembagaan Persekutuan untuk melantik Perdana Menteri Malaysia (Fasal (2)(a) Perkara 43). Tetapi Yang di-Pertuan Agong tidak ada kuasa untuk singkir Perdana Menteri. Ini adalah di antara ciri penting dalam sistem demokrasi berparlimen dan raja berperlembagaan di Malaysia.
Perdana Menteri Malaysia boleh disingkir di dalam Dewan Rakyat samada melalui usul Undi Percaya atau usul Undi Tidak Percaya menurut Fasal (4) Perkara 43 Perlembagaan Persekutuan.
Usul undi percaya pernah dibuat di Dewan Rakyat sebaik sahaja Tun Hussein Onn dilantik sebagai Perdana Menteri ketiga selepas kematian Tun Abdul Razak. Usul tersebut di bentangkan oleh Kerajaan Barisan Nasional.
Perdana Menteri Hussein Onn tidak ada masalah untuk mendapatkan undi percaya kerana Barisan Nasional menguasai majoriti lebih dua pertiga di Dewan Rakyat ketika itu.
Selepas kejatuhan Kerajaan Pakatan Harapan pada hujung bulan Februari 2020, ahli-ahli parlimen pembangkang dari Pakatan Harapan (PH), Warisan dan Pejuang, termasuk bekas Perdana Menteri ketujuh, Ahli Parlimen Langkawi, Tun Dr Mahathir telah mengemukakan usul tidak percaya terhadap Perdana Menteri Muhyiddin Yassin, Ahli Parlimen Pagoh.
Usul-usul undi tidak peraya tersebut tidak pernah diberi kesempatan untuk dibentangkan dalam sidang Dewan Rakyat kerana Kerajaan Perikatan Nasional pimpinan Perdana Menteri Muhyiddin Yassin menggunakan helah di bawah Peraturan 15 (1) dalam Peraturan-Peraturan Mesyuarat Dewan Rakyat yang menyatakan bahawa pada tiap-tiap hari persidangan mesyuarat, urusan Kerajaan hendaklah didahulukan daripada uruan-urusan lain.
Jika Parlimen Malaysia dibuka semula sebelum atau selepas 1 Ogos 2021 ini, nasib yang sama akan dihadapi jika ada usul-usul tidak percaya dibawa oleh ahli-ahli parlimen pembangkang terhadap Perdana Menteri Muhyiddin Yassin.
Begitu juga, hampir tidak mungkin Kerajaan Perikatan Nasional akan membawa usul Undi Percaya terhadap Perdana Menteri Muhyiddin di Dewan Rakyat setelah mereka belajar apa yang telah terjadi terhadap Menteri Besar Perak Faizal Azumu yang tewas dalam usul undi percaya terhadapnya di Dewan Undangan Negeri Perak pada tahun 2020.
Jadi, timbul persoalan adakah Undi Tidak Percaya terhadap Perdana Menteri Muhyiddin Yassin boleh dibuat di luar Dewan Rakyat?
Saya berpendapat, jawapannya boleh dilakukan, berdasarkan duluan (precedent) apa yang berlaku dalam Krisis Perlembagaan Menteri Besar Perak pada tahun 2009 dan duluan yang berlaku di Kedah pada tahun 2020.
Di Perak, pada tahun 2009 Kerajaan Perak pimpinan Menteri Besar Nizar Jamaludin telah hilang majoriti di Dewan Undangan Negeri apabila tiga orang ahli Dewan Undangan Negeri Pakatan Rakyat ketika itu melompat menyokong Barisan Nasional.
Menteri Besar Nizar hilang sokongan majoriti. Beliau enggan meletak jawatan Menteri Besar. Nizar meminta Sultan Azlan Shah, Sultan Perak ketika itu supaya membubarkan Dewan Undangan Negeri.
Sultan Perak enggan membubarkan Dewan Undangan Negeri. Sebaliknya Sultan Perak mengambil inisiatif untuk menentukan sendiri sama ada Nizar mempunyai sokongan majoriti.
Apabila ternyata Nizar tidak ada sokongan majoriti maka Sultan Perak singkir Nizar sebagai Menteri Besar dan melantik Zambri Abdul Kadir sebagai Menteri Besar Perak yang baru.
Krisis Menteri Besar Perak itu dibawa ke Mahkamah Tinggi dan kemudian atas rayuan dibicarakan di Mahkamah Rayuan Malaysia di Putrajaya.
Dalam kes tersebut Mahkamah Rayuan memutuskan bahawa undi tidak percaya boleh ditentukan dengan lain-lain cara, tidak semestinya melalui undian di dalam Dewan Undangan Negeri.
Di Kedah pula, pada tahun 2020, tidak lama selepas kejatuhan Kerajaan Pakatan Harapan (PH) di peringkat Persekutuan, maka berlaku kejadian beberapa orang ahli Dewan Undangan Negeri PH melompat menyokong Perikatan Nasional yang terdiri daripada Parti PAS, Bersatu dan Umno.
Menteri Besar Kedah ketika itu ialah Mukriz Mahathir telah hilang majoriti. Untuk mempastikan sama ada benar Mukriz telah hilang majoriti, maka proses menentukan undi tidak percaya terhadap Mukriz dilakuan di luar Dewan Undangan Negeri iaitu di Istana Kedah, bukannya di dalam Dewan Undangan Negeri.
Berbeza dengan Nizar Jamaludin di Perak, Mukriz Mahathir di Kedah bersetuju meletakkan jawatan. Berlaku kekosongan jawatan Menteri Besar lalu Sultan Kedah melantik Sanusi dari PAS yang dipercayai mempunyai majoriti menjadi Menteri Besar Kedah yang baru.
Dua contoh duluan di Perak dan di Kedah dan keputusan Mahkamah Rayuan Malaysia dalam Kes Nizar Jamaludin melawan Zambri Abdul Kadir tersebut boleh menjadi rujukan bahawa Yang di-Pertuan Agong juga boleh mengambil inisiatif yang sama untuk menentukan sama ada sekarang Perdana Menteri Muhyiddin Yassin mempunyai sokongan majoriti menurut Fasal (2)(a) Perkara 43 Perlembagaan Persekutuan, iaitu peruntukan yang sama yang digunakan oleh Yang di-Pertuan Agong ketika melantik Muhyiddin Yassin sebagai Perdana Menteri pada 1 Mac 2020 lalu.
Inisiatif ini boleh diambil oleh Yang di-Pertuan Agong sama ada ketika negara berada di dalam tempoh Darurat ataupun selepas Darurat tamat.
Ia juga boleh dilakukan samada ketika Parlimen digantung ataupun Parlimen telah dibuka semula. Inisiatif menentukan undi tidak percaya terhadap Perdana Menteri Muhyiddin Yassin hanya boleh dilakukan oleh Yang di-Pertuan Agong sekiranya baginda mempunyai bukti yang jelas bahawa Perdana Menteri telah kehilangan sokongan ahli Dewan Rakyat.
Apa yang dilakukan oleh Sultan Azlan Shah di Perak pada tahun 2009 dan Sultan Kedah pada tahun lepas boleh juga dilakukan oleh Yang di-Pertuan Agong sekarang sekiranya wujud fakta yang sama kerana undang-undang yang ada melalui keputusan Mahkamah Rayuan dalam kes Nizar lawan Zambri yang disebut di atas membenarkan proses menentukan undi tidak percaya boleh dilakukan di luar Parlimen.
Hassan Abdul Karim
Ahli Parlimen Pasir Gudang.

5

7

votes
Article Rating
Kongsikan artikel ini


KALAU UNTUK PEMBAHARUAN UMNO, DARIPADA H2O, LEBIH SESUAI NAMAKAN KJ CALON PERDANA MENTERI

Setelah hilang kuasa pada 2018, UMNO kini sentiasa bergelut sambil bercakaran tanpa henti untuk merebut kembali kerusi Perdana Menteri.
Begitu pun, dalam keadaan sekarang, sebahagian kita mungkin boleh memahami ketidaksesuain untuk Presiden UMNO, Ahmad Zahid Hamidi ditonjolkan sebagai calon Perdana Menteri.
Oleh kerana kes mahkamah yang sedang dihadapinya, walaupun beliau mendakwa ia merupakan pendakwaan terpilih dan bermotif politik, tetapi selagi butiran perbicaraannya menjadi bahan bacaan semua orang, adalah sukar untuk menyandarkan harapan UMNO mampu kembali berkuasa jika namanya diletakkan sebagai bakal Perdana Menteri.
Kita juga mungkin boleh memahami ketidaksesuaian Timbalan Presiden UMNO, Mohamad Hasan untuk dinamakan sebagai calon Perdana Menteri.
Dengan berkedudukan hanya sebagai Adun dan tidak pernah menjadi Ahli Parlimen serta tiada pengalaman pentadbiran di peringkat Pusat, lebih-lebih lagi BN Negeri Sembilan tumbang ketika beliau memegang jawatan Menteri Besar, keraguan terhadap kemampuannya tentu saja tidak mudah untuk dikikis.
Kita juga tentunya tidak sukar memahami bahawa tiga Naib Presiden UMNO, Ismail Sabri Yaakob, Mahadzir Khalid dan Khaled Nordin berada di luar kemampuan, kewibawaan dan keyakinan ramai jika hendak ditonjolkan sebagai calon Perdana Menteri.
Mereka itu bukanlah Hang Tuah atau Hang Jebat, sebaliknya hanyalah Hang Lekir, Hang Lekiu dan Hang Kasturi yang namanya kadang-kadang disebut, kadang-kadang dilupakan.
Dalam waktu yang sama, walaupun Najib Razak agak popular kembali di dalam UMNO dan di kalangan rakyat ketika ini, namun bukanlah sesuatu yang mudah untuk menobatkannya kembali menduduki Seri Perdana.
Haruslah difahami, dengan sudah dijatuhi hukuman bersalah oleh mahkamah, selain banyak lagi kesnya sedang menunggu untuk dibicarakan, halangan untuk Najib merebut kembali jawatan lamanya juga datang daripada kalangan dalam UMNO sendiri yang merasakan cukuplah sekali saja Ahli Parlimen Pekan itu diberi peluang menduduki kerusi Perdana Menteri.
Kata mereka, takkan nak bagi Najib lagi, orang lain nak juga jadi Perdana Menteri?
Untuk itu, siapa yang sesuai dan harus UMNO tonjolkan sebagai calon Perdana Menteri untuk menghadapi PRU15 akan datang?
Adakah Tengku Razaleigh Hamzah, Hishammmuddin Hussein atau Khairy Jamaluddin yang lebih patut ditonjolkan di mana mereka ini adalah antara pemimpin UMNO yang dirasakan layak, tetapi tidak memegang apa-apa jawatan dalam parti sekarang ini?
Berdasarkan pengakuan Nazri Aziz bahawa beliau mengetuai usaha mengumpul Akuan Bersumpah atau SD untuk Hishammuddin, selain ia menandakan adanya gerakan untuk menentang Zahid Hamidi selaku Presiden UMNO, adalah mudah juga difahami bahawa semua itu bertujuan meletakkan Ahli Parlimen Sembrong itu sebagai bakal Perdana Menteri.
Tanpa menafikan kewibawaan dan kemampuan anak Tun Hussein Onn itu, tetapi yang harus difikirkan oleh ahli-ahli UMNO ialah setelah parti itu kalah dan dan hilang kuasa, ia sebenarnya memerlukan pembaharuan yang segera.
Sebagaimana jika Ku Li dinamakan sebagai calon Perdana Menteri tidak mencerminkan adanya pembaharuan dalam UMNO, menamakan Hishammuddin atau H2O juga akan menghasilkan natijah yang sama.
H2O hampir seangkatan saja dengan dengan Zahid Hamidi dan dikira sebaya dengan Ismail Sabri atau Khaled Nordin.
Apa lagi, H2O bukanlah pemimpin yang benar-benar berani kerana pernah memohon maaf setelah menghunus keris dan kemudian memilih tidak bertanding sebarang jawatan pada pemilihan 2018 iaitu setelah UMNO hilang kuasa.
Bagi kebanyakan orang dalam UMNO, tindakan beliau tidak bertanding itu mencerminkan ketidaksediaannya memikul tangungjawab memulihkan parti setelah ketiadaan kuasa dan hanya seronok bergelumang di dalam parti bersama kuasa dalam kerajaan yang turut dapat digenggam.
Jika benar inginkan pembaharuan dan mahu melonjakkan peremajaan dalam parti, UMNO sebenarnya tiada pilihan lain melainkan harus berani menamakan calon muda untuk dijadikan Perdana Menteri.
Di kebanyakan negara lain, sudah banyak yang meletakkan pemimpin muda sebagai Perdana Menteri dan hasilnya cukup membanggakan.
Melihat senarai pemimpin muda yang ada dalam UMNO sekarang, KJ adalah calon calon paling sesuai untuk diamanahkan tanggungjawab itu.
Reputasinya sentiasa menonjol dalam apa juga tugas kementerian yang diberikan kepadanya, termasuk menyelaras program imuninasi Covid19 sekarang ini.
Walau diakui ada beberapa kelemahan timbul dalam tugas yang dijalankannya itu, tetapi jika orang lain diberi amanah tersebut, sudah tentu lebih banyak masalah lagi akan timbul.
Selain itu, ketika UMNO tiada kuasa, KJ juga tidak lari atau menyembunyikan diri, malah menawarkan diri untuk jawatan Presiden UMNO pada pemilihan 2018 yang lalu.
Keupayaannya mendapat 61 undi berbanding Zahid Hamidi yang memperolehi 99 undi, tetapi mampu menewaskan Ku Li yang mendapat 30 undi, adalah cerminan adanya sokongan yang agak kuat untuknya serta keinginan kepada pembaharuan.
Untuk itu, dalam kelam-kabut yang masih berterusan dalam UMNO sekarang, ubat mujarab untuk mengubatinya hanyalah dengan tidak melengah-lengahkan lagi kepada pembaharuan.
Dengan KJ dinamakan calon Perdana Menteri, kemungkinan UMNO mampu meraih sokongan rakyat dan anak-anak muda adalah lebih cerah, sekaligus mampu membuatkan segala jenis jurassic yang ada dalam UMNO sekarang sedar diri serta tahu untuk mengundurkan diri.
Kekalahan UMNO pada PRU 2018 bukan saja harus membuatkan golongan tua dalam UMNO memberi laluan kepada golongan muda, bahkan turut menjadikan H2O yang sebahagian besar penyokongnya adalah golongan tua juga tidak lagi relevan.
UMNO dengan KJ sebagai calon Perdana Menteri lebih berupaya untuk berubah dengan golongan baharu akan mengambil alih teraju kepimpinan di semua peringkat untuk menggantikan wajah-wajah yang usang yang sedia ada sekarang.
Lagi pun, cuba kita lihat, caca-marba dan kekalutan dalam UMNO sekarang adalah disebabkan onar dan karenah golongan jurassic tersebut yang tidak henti-henti menimbulkan masalah yang semata-mata bertunjangkan kerakusan kepada kuasa yang tak sudah-sudah bersarang dalam hati mereka.
Sampai bila golongan muda yang berwibawa dan berpendidikan sekadar mahu jadi penonton saja kepada golongan tua yang tak henti-henti berebut kuasa?
(ShahbudinHusin 24/06/2021)

4.3

3

votes
Article Rating
Kongsikan artikel ini


HISHAMMUDDIN TAK HARUS BERLENGAH DEDAHKAN SIAPA 25 AHLI PARLIMEN UMNO BERSAMANYA

Seperti mana yang diminta dalam tulisan pagi tadi, Nazri Aziz akhirnya tampil bersuara berkenaan keperluan mendedahkan siapa 25 Ahli Parlimen UMNO yang sudah hilang sokongan kepada Presiden parti, Ahmad Zahid Hamidi itu.
Kata beliau, senarai berkenaan hanya akan didedahkan oleh “ketua” kumpulan berkenaan iaitu Bendahari Agung BN, Hishammuddin Hussein.
Tambahnya, waktu untuk Hishammuddin mendedahkan senarai itu ialah apabila sudah dirasakan sesuai berbuat demikian.
Sehingga sampai masa yang dimaksudkan itu, kata Nazri lagi, beliau akan bertindak sebagai “jurucakap” bagi pihak kumpulan terbabit.
“Saya adalah wakil mereka. Tak perlu untuk mereka (25 Ahli Parlimen terbabit) tampil kerana kami tak mahu mengelirukan keadaan.
“Akuan Bersumpah atau SD itu ada pada Hishammuddin, bila perlu beliau akan tunjukkan senarai tu,” katanya lagi.
Dengan kenyataan Nazri ini, bermakna beliau kini telah menendang bola kepada Hishammuddin untuk membuat penyudah seterusnya.
Pilihan Hishammuddin ialah sama ada akan terus menendang bola ke pintu gol atau mahu menyimpan bola di kakinya lebih lama lagi.
Yang nyata, Hishammuddin kini tidak boleh berselindung atau mengelak lagi mengenai kedudukannya dalam gerakan yang bertujuan untuk menentang Zahid Hamidi selaku Presiden UMNO.
Pengakuan Nazri ini adalah bukti sahih, bukan saja tentang penglibatan Bendahari Agung BN itu, malah mengesahkan kedudukannya sebagai ketua kumpulan terbabit.
Untuk jadi ketua, syarat pentingnya ialah mesti berani.
Kalau berani memikul tanggungjawab sebagai ketua, maka mestilah berani juga tampil bersemuka untuk sedia ke depan perang.
Dengan senarai 25 SD itu sudah ada ditangannya dan kedudukannya sebagai ketua kepada gerakan untuk menentang Zahid Hamidi turut sudah disahkan oleh Nazri, sebenarnya tiada keperluan lagi untuk Hishammuddin berlama-lama lagi menyembunyikan senarai 25 Ahli Parlimen itu.
Lagi lama berdiam diri, takut nanti lagi banyak misteri dan teka-teki akan timbul jadinya.
Maka, secara “gentlemannya” Hishammuddin harus mendedahkan senarai itu dalam tempoh waktu sehari dua ini juga.
Lagi pun, dengan Hishammuddin lagi cepat mendedahkan senarai itu, ia akan lebih memudahkan Nazri melakukan “tembakan-tembakan” seterusnya kepada Zahid Hamidi.
Dengan itu, barulah ada kemungkinan untuk menang perang.
Kalau tidak menembak, macam mana musuh nak tumbang?
(ShahbudinHuisin 25/06/2021)

5

1

vote
Article Rating
Kongsikan artikel ini


UNTUK ELAK DICOP ORANG JAHAT, NAZRI KINI PERLU DEDAH SIAPA 25 AHLI PARLIMEN ITU…

Walaupun berdiam diri, Hishammuddin Hussein setakat ini tidak menafikan kewujudan 25 Ahli Parlimen UMNO yang didakwa menyokongnya dan dalam masa yang sama telah hilang kepercayaan terhadap Presiden parti, Ahmad Zahid Hamidi.
Beliau hanya menafikan mengenai surat yang didakwa ditulisnya kepada Yang Dipertuan Agong untuk membentuk kerajaan baharu.
Seorang pegawai beliau juga telah membuat laporan polis berhubung surat yang tersebar luas di media sosial itu.
Namun, meskipun pengakuan Nazri Aziz mengenai SD itu dibuat lebih awal daripada tersebarnya surat kepada Agong, Hishamuddin sehingga ini masih lagi berdiam diri.
Adakah tiadanya penafian Hishammuddin itu bermakna ia memang benar?
Jika SD itu benar, mengapa Hishammuddin tidak mahu mengakuinya secara terbuka?
Sebelum ini, isu berkenaan 25 Ahli Parlimen UMNO yang telah menandatangai Akuan Bersumpah menyokong Hishammuddin dan hilang kepercayaan terhadap Zahid Hamidi telah didedahkan oleh Nazri, Ahli Parlimen Padang Rengas.
Nazri malah mengakui beliau adalah mastermind dalam gerakan mengumpul SD itu.
Begitu pun, setelah beberapa hari berlalu, siapa 25 Ahli Parlimen berkenaan masih lagi misteri dan tidak diketahui siapakah mereka.
Dalam masa yang sama, ada yang percaya dan juga yang tidak percaya tentang adanya seramai 25 Ahli Parlimen UMNO telah hilang kepercayaan kepada Zahid Hamidi.
Seseorang yang rapat dengan pimpinan UMNO menangkis adanya sehingga 25 Ahli Parlimen telah menandatangani SD hilang kepercayaan kepada Zahid Hamidi itu.
“Paling ramai pun mungkin ada 15 orang saja,” katanya dengan yakin.
Seorang Ahli MT UMNO, Alwi Che Ahmad juga tidak percaya kewujudan 25 Ahli Parlimen yang didakwa hilang kepercayaan kepada Presiden itu.
Semua ini, ujarnya, hanya salah persepsi saja.
“Semua ini salah persepsi. Bukannya 25 Ahli Parlimen UMNO membelakangkan Zahid Hamidi.
“Semua Ahli Parlimen UMNO dan BN taat kepada Presiden. Institusi Presiden kita tak tergugat,” tambahnya lagi.
Tetapi, dalam keadaan sekarang, ditambah dengan Hishammuddin kekal berdiam diri dan menampakkan dirinya suci, yang ternampak jahat ialah Nazri.
Beliau dilihat sebagai seorang yang cuba menimbulkan masalah dan ketegangan dalam UMNO dan terhadap Presiden dalam keadaan parti lebih perlu diperkukuhkan bagi menghadapi PRU15 akan datang.
Terdapat juga kalangan tertentu dalam UMNO yang mendakwa Nazri sengaja berbuat demikian berikutan beliau sendiri memang ada masalah dengan Zahid Hamidi sejak sekian lama.
Cuma, mengenali Nazri, selain diketahui sebagai seorang yang vokal dan berterus-terang, beliau juga adalah seorang yang jujur.
Beliau tidak hipokrit dan bukan jenis menikam kawan secara diam daripada belakang.
Bagi Nazri, kalau mahu bergaduh atau berperang, ia mesti dilakukan secara terbuka.
Dalam hal ini, harus dilihat bahawa pendedahan mengenai dirinya adalah mastermind dalam gerakan mengumpul SD untuk menyokong Hishammuddin adalah sebahagian gambaran kejujuran dan tidak hipokritnya beliau.
Maka, sebagai langkah perang terbuka seterusnya terhadap Zahid Hamidi, lebih-lebih lagi gerakan yang dilakukannya dalam mengumpul SD itu tentu saja mendapat restu Hishammuddin sendiri, adalah penting untuk Nazri mendedahkan siapa 25 orang Ahli Parlimen terbabit.
Jika tidak, beliau akan terus dilihat sebagai budak nakal atau orang jahat dalam parti.
Lebih-lebih lagi, oleh kerana Timbalan Presiden UMNO, Mohamad Hassan sudah mengesahkan pemilihan UMNO tahun ini akan ditangguhkan berikutan ancaman Covid19 masih belum reda, penting sebenarnya untuk kita melihat siapa di kalangan 25 orang yang didakwa sudah menandatangani SD itu yang mahu mengakui dan siapa pula bakal terbelit lidah menafikannya.
Terlebih penting, kita juga mahu melihat sama ada Hishammuddin sendiri mahu mengakuinya atau sekali lagi menyimpan keris dan meminta maaf setelah macam nampak garang menghunusnya di depan perwakilan Perhimpunan Pemuda UMNO beberapa tahun sebelum ini?
(ShahbudinHusin 25/06/2021)

5

3

votes
Article Rating
Kongsikan artikel ini


MAHIADDIN SEORANG YANG SEJUK DAN TIADA PERASAAN, SEBAB ITU SENGSARA RAKYAT TIDAK DIPEDULIKAN

Hari ini, 26 Jun, bermakna kita sudah melalui 26 hari tempoh apa yang disebut oleh Mahiaddin Md Yasin sebagai total lockdown yang mula dikuatkuasakan sejak 1 Jun lalu.
Tetapi, sebagaimana yang kita semua tahu, total lockdown itu tidaklah benar-benar total sebenarnya.
Beratus ribu syarikat dan kilang masih diberikan kebenaran untuk beroperasi oleh MITI, termasuk juga banyak tapak pembinaan terus berjalan seperti biasa.
Sebab itu, daripada lebih 7,000 kes harian dilaporkan pada awal Jun lalu, angkanya kini masih lagi dalam lingkungan lebih 5,000 kes di hari-hari kebelakangan ini.
Dengan total lockdown kononnya, ditambah darurat lagi dan walaupun
kebanyakan orang diminta duduk di rumah, pekerja di pejabat dikurangkan dan budak-budak sekolah hanya belajar secara online saja, hakikatnya jumlah kes tidak akan turun selagi kilang dan tapak pembinaan terus dibenarkan dibuka.
Dengan itu, apa yang dinamakan kononnya total lockdown ini bukan saja gagal sejak hampir sebulan perlaksanaannya, malah yang lebih malangnya kemungkinan besar ia akan terus disambung lagi.
Bermakna rakyat akan terus dikurung lagi dengan PKP demi PKP yang entah sampai bila ada akhirnya.
Permintaan rakyat dan banyak pihak sebelum ini agar lockdown penuh dalam erti kata yang sebenar-benarnya di mana semua sektor ekonomi dan sosial ditutup terus dalam tempoh tertentu bagi mengekang wabak ini, langsung tidak didengari oleh kerajaan.
Yang benar-benar total kena lock barangkali hanyalah masjid dan surau, walhal kluster kilang dan tempat kerja jauh lebih tinggi menyumbang angka jangkitan baru Covid19 setiap hari.
Yang agak sedih juga, di ketika kilang dan syarikat besar diizinkan beroperasi, peniaga-peniaga kecil dalam sektor makanan dan peruncitan sebahagian besarnya mengeluh kerana banyak sekatan dikenakan terhadap mereka dan sebahagian lagi tidak dibenarkan langsung menjalankan perniagaan.
Sebagai contoh, di ketika banyak pejabat dibuka dan murid-murid belajar secara dalam talian, tetapi dalam waktu yang sama kedai komputer, kedai membaiki telefon dan alat tulis langsung tidak dibenar untuk dibuka.
Semua ini realitinya lebih banyak menyusahkan daripada memudahkan kehidupan.
Rata-rata pengusaha restoran pula mengeluh bahawa mereka kini hilang sekitar 80 peratus pendapatan akibat peraturan kerajaan berkaitan total lockdown yang tiga suku masak perlaksanaannya ini.
Sementara sudah beribu sudah menutup perniagaan, permohonan mereka agar sekurang-kurangnya dua orang dibenarkan makan dalam satu meja langsung tidak diendahkan.
Mereka merungut, bukankah kilang dan syarikat besar yang dibenarkan beroperasi itu lebih memudaratkan jika dibandingkan dengan memberi kebenaran hanya sekadar dua orang menikmati makanan dalam satu meja di sebuah restoran?
Dengan segala macam sekatan, larangan dan kesusahan itu, sambil rakyat diminta berkurung di rumah, realitinya sebahagian besar mereka kini hidup dalam keadaan stress atau tertekan setiap hari.
Di luar jangkaan kita semua, setiap hari ada saja kes bunuh diri dilaporkan dengan sebahagian video kejadian itu disebarkan secara meluas dalam media sosial.
Tidakkah ini sebenarnya menggambarkan negara kita sedang dalam keadaan tenat?
Apakah kerajaan tidak faham dan tidak mendengar semua keluhan rakyat?
Jika kita perhatikan dengan teliti, semua ini berpunca kerana kita mempunyai seorang Perdana Menteri yang tidak berkeupayaan, tidak peduli dengan persekitaran, tiada perasaan, sejuk dan dalam dirinya hanya memikirkan bagaimana untuk memanjangkan lagi tempoh hayatnya berkuasa saja.
Darurat dan memanjang-memanjangkan PKP tidak lebih sebagai helah untuk mewajarkan agar kedudukannya tidak mudah untuk digugat oleh mereka yang ingin menjatuhkan atau menarik sokongan daripadanya.
Kononnya dengan PKP yang berlarutan dan ditambah dengan darurat lagi, agenda politik haruslah diketepikan buat sementara waktu, sedangkan itulah sebenarnya helah politik yang sedang dilakukannya.
Oleh kerana yang ada dalam kepala Mahiaddin hanya bagaimana untuk mengekalkan kuasanya saja, sebab itulah beliau tidak peduli susah dan derita orang, waima berapa ramai mahu bunuh diri dan terjun bangunan setiap hari sekali pun.
Ditambah dengan langsung tiada rekod kecemerlangan menerajui mana-mana kementerian sebelum ini, itulah juga sebabnya beliau tidak peduli pun dengan tuntutan moratorium automatik, i-sinar dan i-lestari KWSP, diskaun bil letrik kerana rakyat lebih banyak duduk di rumah dan pelbagai tuntutan bantuan yang sewajarnya untuk golongan yang memerlukan.
Selagi Mahiaddin masih ada di tempatnya dan tidak diubah, percayalah kita akan terus sengsara dan tidak mustahil lebih ramai memilih untuk terjun bangunan daripada menderita seksa dalam kehidupan yang tidak nampak jalan penyelesaiannya.
(ShahbudinHusin 26/06/2021)

4.4

13

votes
Article Rating
Kongsikan artikel ini


SURAT KU LI KEPADA SPEAKER PARLIMEN

TRH/U/31 BH.4
25hb Jun, 2021.
14hb Zulqaedah, 1442.
Yang Berhormat Datuk Azhar Azizan Harun,
Yang di-Pertua Dewan Rakyat,
Parlimen Malaysia,
Bangunan Parlimen,
Jalan Parlimen,
50680 KUALA LUMPUR.
Dengan tangan
Yang Berhormat Datuk,
MUNGKIR JANJI TERHADAP SUMPAH JAWATAN
Saya merujuk kepada Perlembagaan dan Sumpah Jawatan (2) yang termaktub di dalam Jadual Keenam:
“2. Sumpah sebagai Ahli Parlimen dan Sumpah Setia
“Saya, Tengku Razaleigh Hamzah, setelah dipilih sebagai seorang ahli Dewan Rakyat dengan sesungguhnya bersumpah bahawa saya akan dengan jujur menunaikan kewajipan-kewajipan saya sebagai yang demikian dengan segala upaya saya, bahawa saya akan menumpahkan taat setia yang sebenar kepada Malaysia, dan akan memelihara, melindungi dan mempertahankan Perlembagaannya.”
2. Seperti YB Datuk saya juga telah melafazkan Sumpah Jawatan seperti tertera di atas selaras dengan perlembagaan sebagai pra-syarat menjadi Wakil Rakyat kawasan pilihan raya saya dan ahli Dewan Rakyat. Sumpah Jawatan tersebut memerlukan kami mempertahankan Perlembagaan dan menjunjung Kedaulatan Undang-Undang dengan setia.
3. Dewan Rakyat adalah paksi kepada Perlembagaan kita. Sekiranya Dewan Rakyat gagal, Perlembagaan juga akan gagal dan pastinya negara tercinta ini akan terancam. Dewan Rakyat akan gagal sekiranya ia tidak lagi dapat menjalankan tugas sebagai Dewan kepada “wakil-wakil” rakyat yang dipilih dan diberi mandat ketika berlangsungnya pilihan raya.
4. Wakil yang dipilih ke Dewan Rakyat diberi gelaran yang berhormat kerana mereka diharap berhemah tinggi di samping mempertahankan integriti dan menghormati janji mereka kepada pengundi. Sekiranya janji ini tidak ditepati, ia adalah penipuan terhadap perlembagaan dan Sumpah Jawatan.
5. Apa yang tersebut di atas ialah asas sistem demokrasi berperlembagaan kita. Ia adalah janji kesetiaan kepada rakyat dengan jaminan terhadap penghormatan kepada perlembagaan dan integritinya. Satu-satunya tugas penting yang diliputi janji ini ialah memastikan calon Perdana Menteri, jawatan keperlembagaan terkanan dengan pelbagai kuasa, disokong Dewan Rakyat dan bersih daripada korupsi politik.
6. Perdana Menteri sekarang ini tidak mempunyai mandat Dewan Rakyat untuk mendapat hak keperlembagaan terhadap jawatan beliau. Dewan Rakyat pula tidak diberi hak melaksanakan tugas keperlembagaannya untuk menentukan sama ada beliau berhak menjadi Perdana Menteri yang bersih daripada korupsi politik. Usul-usul yang dikemukakan ke Dewan Rakyat tidak berguna kerana Yang di-Pertua tidak melaksana tugasnya sebagai Speaker dengan membenar seorang menteri kabinet menentukan sama ada usul itu boleh dibahas atau tidak. Ini bermakna tugas Dewan Rakyat tidak dihirau dan sekaligus bercanggah dengan Sumpah Jawatan.
7. Maka dengan itu timbullah kemelut lompat melompat parti. Keadaan ini memalukan Dewan Rakyat; ia seolah-olah dipersenda. Di samping itu rakyat menganggap dewan yang mulia ini sudah kehilangan maruah.
8. Orang ramai tidak percaya wakil rakyat yang mungkir janji terhadap ikrar mereka dipilih berasaskan sesuatu sebab atau prinsip tertentu. Umum mempercayai wang dan ketakutan mempengaruhinya.
9. Keadaan Dewan Rakyat yang semakin tidak dihormati rakyat hendaklah diatasi demi maruah negara. Caranya ialah dengan memastikan Dewan Rakyat menjalani tanggungjawabnya seperti tercatat di dalam Akta Majlis Parlimen (Keistimewaan dan Kuasa) 1952 yang memberi kuasa kepada YB Datuk sebagai Yang di-Pertua untuk mengambil tindakan penentuan sama ada ahli-ahli dewan ini bertindak bertentangan dengan Seksyen 8(d) yang menyatakan:
“the offering to or acceptance by … be submitted to the House or any…”
10. Mengikut bekas Yang di-Pertua Tan Sri Dato’ Mohamed Ariff Mohamed Yusof di muka surat 42, perenggan (23.023), bab 23 “Undang-Undang, Prinsip dan Amalan di Dewan Rakyat:
“Undang-Undang amat penting ini kadangkala tidak dihirau oleh pemerhati sambil lewa Parlimen walau pun ia mengandungi kuasa luas yang biberi kepada Parlimen untuk menyokong kedudukan keperlembagaan parlimen sebagai badan terutama dalam kerajaan.”
11. Saya terpanggil untuk menambah bahawa di masa-masa lampau badan kehakiman telah gagal mempertahankan proses demokratik menentukan keadaan lompat melompat parti oleh Ahli-ahli Dewan Rakyat yang telah diberi kepercayaan oleh pengundi dengan memilih mereka; bahawasanya mengikut perlembagaan Ahli-ahli Dewan Rakyat adalah wakil pengundi. Malangnya pada suatu ketika dahulu badan kehakiman tidak memahaminya secara begini. Akibatya kita kini berhadapan dengan krisis keyakinan diri berkaitan proses demokratik dan perlembagaan. Keputusan badan kehakiman mengenai tugas Dewan Rakyat telah mengakibatkan kesan negatif. Maka itu keputusan tersebut seharusnya diterbalikkan demi memastikan demokrai berperlembagaan Malaysia terus selamat.
12. Dalam hal ini, saya merujuk kepada kes Dewan Undangan Negeri Kelantan lawan Nordin Salleh pada 1992 yang membenarkan lompat parti dan kes perlembagaan Perak di mana mengguna akuan berkanun itu sah. Sila maklum bahawa Akta Akuan Berkanun wujud bukan kerana maksud politik, jauh sekali berkaitan keputusan politik di dewan undangan negeri, di dewan rakyat mahu pun untuk meyelesai apa-apa isu berkaitan dengan perlembagaan.
Ini bermakna Mahkamah telah mengesahkan penyalahgunaan akuan berkanun. Khususnya ia telah campur tangan dalam tindakan undang-undang oleh Dewan Undangan Negeri dan Dewan Rakyat.
a] Kes tersebut memberi pengesahan kepada proses membuat keputusan di luar Dewan Undangan. Kini ia diberi keutamaan oleh Perdana Menteri kita dalam membuat keputusan di luar Dewan Rakyat bagi isu memerlukan kelulusan Dewan. Kedua-duanya salah daripada segi perlembagaan. Undang-Undang bukannya ditentukan oleh Hakim. Ia ditentukan oleh apa yang termaktub di dalam perlembagaan atau undang-undang dan apa yang diputus oleh Parlimen.
13. [a] Khususnya saya merujuk kepada kes Dewan Undangan Negeri Kelantan lawan Nordin Salleh pada 1992. Keputusan oleh Mahkamah Persekutuan, dengan berpandukan kepada Perkara 10 Perlembagaan, membenarkan tindakan lompat parti sebagai kebebasan berpersatuan. Mahkamah tidak mengendahkan proses demokratik, mandat pengundi, mahu pun persoalan integriti politik. Keputusan tersebut juga tidak memberi pertimbangan kepada kemungkinan ia boleh meleluasakan korupsi politik dan memusnahkan sistem demokrasi berperlembagaan kita.
[b] Satu lagi kes yang memusnah proses demokrasi kita di Dewan Undangan Negeri dan Dewan Rakyat ialah kes keperlembagaan Perak yang menghalalkan, dari segi perlembagaan, penggunaan Akuan Berkanun dan bukannya undi di Dewan Undangan Negeri dalam menentukan soal undi percaya.
[c] Kedua-dua keputusan ini salah di sisi perlembagaan dan telah mengkorup proses perlembagaan demokratik serta Kedaulatan Undang-Undang Malaysia. Undang-Undang bukannya apa yang selesa kepada hakim atau apa yang dikatanya. Ia ditentukan oleh perlembagaan, Undang-Undang sedia ada dan oleh Parlimen.
[d] Proses demokrasi berperlembagaan termusnah oleh amalan politik korup atau oleh keputusan buruk bukanlah demokrasi berperlembagaan berasaskan perlembagaan. Ia adalah demokrasi punah.
14. Sebagai ahli Dewan Rakyat sekiranya saya merasakan badan kehakiman bersalah dari segi perlembagaan maka adalah menjadi tanggungjawab dan hak saya, berasaskan Sumpah Jawatan yang saya lafaz, untuk bersuara dan mencari jalan memperbetulkan kesalahan yang telah berlaku. Kesetiaan saya kepada Sumpah Jawatan itulah mendorong saya menulis surat ini kepada YB Datuk sebagai Yang di-Pertua dan pelindung kepercayaan kita terhadap betapa pentingnya integriti Dewan Rakyat dikekalkan.
15. Saya juga berpendapat bahawa rasuah politik mengganggu tugas Dewan Rakyat. Ia juga mengganggu kedudukan dan tugas ahlinya sebagai Wakil kawasan pilihan raya mereka. Gangguan ini meliputi mandat perlembagaan dan tugas yang diamanahkan melalui mandat tersebut dengan berlakunya lompat melompat parti.
16. Selain itu pada pandangan saya mengguna akuan berkanun salah mengikut Perkara 62(3) Perlembagaan yang menyata dengan terang bahawa “setiap Majlis Parlimen hendaklah, jika tidak sebulat suara, membuat keputusannya mengikut majoriti biasa ahli-ahli yang mengundi”. Tidak merujuk kepada Perkara ini ketika memilih Perdana Menteri adalah kegagalan besar Dewan Rakyat.
17. Demokrasi berperlembagaan hanya dapat berfungsi sekiranya pengundi percaya kepada calon yang hendak menjadi wakil rakyat mereka. Rasuah politik seperti musuh dalam selimut dan lompat melompat parti memberi kesan buruk kepada kepercayaan terhadap demokrasi berperlembagaan kita. Ia akan menjahanam negara kita dan menderitakan rakyat. Pilihan raya demokratik tanpa integriti tidak guna satu sen. Maka itu kita harus bertindak sebelum terlambat.
18. Sebagai ahli Dewan Rakyat kita berkewajipan, mengikut Sumpah Jawatan, mempertahankan perlembagaan dan Dewan Rakyat. Sumpah Jawatan serius ini yang mendorong kita “dengan jujur menunaikan kewajipan-kewajipan” semestinya diberi makna politik sekiranya kita mahu meneruskan demokrasi berperlembagaan kita, mempertahan kedaulatan undang-undang dan integriti negara kita.
19. Apa yang diluahkan di atas adalah permohonan saya, sebagai ahli Dewan Rakyat, kepada YB Datuk. Semua yang dinyatakan bersabit dengan keprihatinan orang ramai. Oleh itu saya berkewajipan untuk menyibar surat ini kepada semua ahli Dewan Rakyat dan orang awam.
Yang benar
(Tengku Razaleigh Hamzah)
Ahli Parlimen Gua Musang

4.6

5

votes
Article Rating
Kongsikan artikel ini


APA GUNA MAHIADDIN BERBANGGA ADA PENGALAMAN 40 TAHUN JIKA JIWA MASIH PENAKUT MACAM PERTAMA KALI JEJAK KAKI KE PARLIMEN?

Keabsahan Perdana Menteri dan kuasanya dalam menasihati Yang Dipertuan Agong nampaknya terus menjadi pertikaian ramai menjelang Sidang Parlimen yang bakal diadakan setelah dititahkan oleh Yang Dipertuan Agong dan Raja-Raja Melayu.
Begitu pun, bila tarikh Sidang Parlimen itu bakal diadakan belum lagi diketahui kerana kerajaan dilihat terus mahu melengah-lengahkanya lagi.
Dalam kenyataan bersama Speaker Parlimen dan Speaker Dewan Negara baru-baru ini, mereka menyebut kebarangkalian Sidang Parlimen boleh diadakan ialah sama ada akhir Ogos atau awal September.
Sebelum itu, Mahiaddin Md Yasin mengatakan Sidang Parlimen mungkin diadakan pada September atau Oktober.
Maksud tersirat titah Agong dan Raja-Raja bahawa Sidang Parlimen sebenarnya perlu diadakan sebelum tempoh darurat berakhir pada 1 Ogos cuba untuk buat-buat tidak difahami oleh kerajaan seolah-olah ayat dalam kenyataan media Istana yang antaranya menyebut ia diperlukan untuk membincangkan Ordinan Darurat tidak bermakna apa-apa.
Jika akhir Ogos, awal September atau Oktober baru mahu mengadakan Sidang Parlimen di mana ketika itu darurat sudah pun berakhir, apa guna lagi untuk membincangkan Ordinan Darurat?
Susahkan Mahiaddin dan Speaker Parlimen mahu memahaminya?
Barangkali tindakan Istana Negara memanggil menghadap Speaker Parlimen dan Speaker Dewan Negara pada Selasa ini ada kaitan dengan perkara tersebut.
Dalam pertikaian tentang keabsahan kedudukan Mahiaddin dan kuasanya dalam menasihati Agong berkenaan tarikh Sidang Parlimen yang berlarutan itu, cubaan Perguam Negara untuk membela Perdana Menteri hanya tambah mengeruhkan lagi keadaan.
Daripada satu sudut, sebagaimana disebut Anwar Ibrahim semalam, kenyataan Peguam Negara itu selain melampau, ia juga menghina Istana Negara.
Dalam hal ini, agak pelik apakah Peguam Negara tidak boleh membezakan antara kuasa Perdana Menteri dalam keadaan biasa dengan ketika darurat seperti ketika ini?
Seterusnya Anwar juga mendakwa, ada usaha yang sistematik digerakkan bagi menggunakan Pejabat Peguam Negara dan Pejabat Speaker Parlimen untuk melengahkan Sidang Parlimen sebagaimana yang telah dititahkan Agong itu.
Sebagai makluman, Peguam Negara, Idrus Harun dan Speaker Parlimen, Azhar Azizan Harun adalah adik-beradik.
Sebenarnya kekalutan serta polemik berterusan tentang keabsahan dan kuasa Perdana Menteri ini adalah kelemahan mutlak Mahiaddin sendiri dalam menanganinya.
Atas kedudukannya sebagai Perdana Menteri, setelah dilantik mengetuai kerajaan oleh Agong, apabila kedudukannya dipertikai dan diragui, Mahiaddin seharusnya sedar tanggungjawab moralnya ialah membersihkan tanggapan tersebut.
Caranya tidak lain ialah dengan membenarkan usul undi percaya atau tidak percaya dibentangkan terhadapnya di Parlimen.
Jika perkara itu dilakukan lebih awal, pastilah pertikaian mengenai kedudukannya tidak terus berlarutan sehingga perlu mengheret Agong untuk turut campurtangan.
Dalam hal ini, apabila Agong campurtangan, walaupun ia merupakan tanda keprihatinan baginda terhadap masalah yang berlaku dalam negara, hakikat lain ia juga memperlihatkan Mahiaddin turut sama menghina baginda.
Agong sebagai ketua negara tidak terlibat dalam politik, tidak campurtangan dalam politik dan tiada keperluan campurtangan dalam hal ehwal politik, malangnya kerana Perdana Menteri tiada kekuatan moral untuk mengesahkan kedudukannya, maka bukan saja politik jadi caca-marba yang berpanjangan, bahkan memaksa Agong untuk campurtangan.
Dalam perbualan dengan beberapa orang yang bertemunya, Mahiaddin dilaporkan selalu berbangga mengenai tempoh 40 tahun yang sudah dilaluinya sebagai Ahli Parlimen dan kononnya beliau tahu apa yang harus dilakukannya untuk menangani kemelut yang berlaku sekarang.
Soalnya, apakah menangguh-nangguhkan Sidang Parlimen, menghalang usul undi percaya atau tidak percaya dan seterusnya mencadangkan darurat bagi tujuan menggantung Parlimen adalah wajah perlakuan seseorang yang ada pengalaman selama 40 tahun?
Banyak pengalaman sepatutnya menerbitkan keberanian, bukan menyerlahkan jiwa penakut dan tiada kekuatan.
Tidak malukah Mahiaddin berbangga dengan pengalamannya selama 40 tahun itu, tetapi semua rakyat mentertawakan jiwa penakutnya seolah-olah hanya seperti seorang Ahli Parlimen belia yang baru pertama kali menjejakkan kaki ke Parlimen?
(ShahbudinHusin 27/06/2021)

4.7

6

votes
Article Rating
Kongsikan artikel ini


“KENYATAAN TERBUKA PEGUAM NEGARA TIADA ADAB DAN DERHAKA KEPADA RAJA, MESTI DIPECAT SEGERA”

Majlis Presiden Pakatan Harapan meneliti dengan serius kenyataan Peguam Negara 25 Jun lalu berhubung kuasa-kuasa KDYMM Seri Paduka Baginda Yang di-Pertuan Agong dan nasihat Jemaah Menteri.
Pada ketika negara berhadapan krisis pandemik COVID-19, begitu ramai yang hilang nyawa dan pekerjaan, ekonomi kekal suram, serta kerajaan yang tidak stabil lagi tiada keabsahan, rakyat menaruh harapan kepada Yang di-Pertuan Agong dan Raja-Raja Melayu untuk menitahkan pandangan yang mampu mencari penyelesaian kepada krisis ini.
Inilah yang rakyat lihat apabila Istana Negara dan Penyimpan Mohor Besar Raja-raja mengeluarkan kenyataan media pada 16 Jun lalu, termasuk dalam aspek Parlimen dan Dewan-Dewan Undangan Negeri perlu bersidang secepat mungkin.
Namun kenyataan Peguam Negara ini, terutama dalam konteks sekarang, telah melampaui batas adab kerana memperkecil dan memperlekehkan titah pandangan Raja-Raja Melayu.
Ia telah mengenepikan semangat Perlembagaan, dan memberi gambaran Peguam Negara telah mengenepikan institusi Raja-Raja Melayu untuk melindungi sebuah kerajaan yang mahu berkuasa mutlak tanpa kawalan mahupun batas waktu.
Kenyataan Peguam Negara juga melanggar kebiasaan kerana Perkara 145(2) Perlembagaan Persekutuan menyebut bahawa “Menjadi kewajipan Peguam Negara menasihati Yang di-Pertuan Agong atau Jemaah Menteri atau mana-mana Menteri mengenai apa-apa perkara perkara undang-undang…”
Jelas sekali Peguam Negara sepatutnya memberi pandangan beliau terus kepada Yang di-Pertuan Agong serta merahsiakannya, dan bukan mengumumkan pandangan beliau secara terbuka seperti yang telah dibuat ini.
Maka kenyataan ini juga satu bentuk “pelanggaran kerahsiaan” (breach of confidentiality) di antara peguam dan anak guam.
Dengan pelanggaran ini, beliau tidak layak menjadi seorang peguam apatah lagi menjawat jawatan Peguam Negara.
Oleh itu, kenyataan Peguam Negara ini adalah satu penderhakaan khusus terhadap Yang di-Pertuan Agong, dan beliau mesti dipecat segera.
Anwar Ibrahim
Parti Keadilan Rakyat (KEADILAN)
Mohamad Sabu
Parti Amanah Negara (AMANAH)
Lim Guan Eng
Parti Tindakan Demokratik (DAP)

5

4

votes
Article Rating
Kongsikan artikel ini


“MORATORIUM DIUMUM MAHIADDIN BUKANLAH AUTOMATIK, BUKAN JUGA TANPA FAEDAH”

Pakej bantuan terbaru digelar “PEMULIH” memang dinantikan ramai yang telah berkurung 1 bulan 17 hari sejak PKP 3.0 bermula.
Namun masih ada beberapa kekurangan yang perlu ditambah baik.
Saya mula dengan tuntutan moratorium automatik tanpa faedah.
Apa yang diumum PM8 tadi bukanlah moratorium automatik. Dan bukan tanpa faedah.
Bank tak rugi satu sen pun. Malah akan mengaut lebih keuntungan.
Peminjam biasa masih perlu memohon tetapi dijanji akan diberi secara automatik manakala peminjam dari kategori perniagaan Kecil dan Sederhana (PKS) masih perlu semakan dan kelulusan bank unuk memberi moratorium.
Namun, perjanjian pindaan syarat-syarat baharu masih perlu ditanda tangan dan ini mengambarkan bahawa tempoh bayaran peminjam bakal dilanjutkan bertahun-tahun lagi walaupun tempoh moratorium cuma sehingga 6 bulan sebab bank tidak mengecualikan sebarang caj faedah.
Ini adalah antara aduan yang diterima sejak tahun lepas oleh peminjam yang rasa tertipu dengan bank yang mengambil kesempatan dalam kesempitan.
Sebab itu, PM8 suruh fikir baik-baik sebelum memohon moratorium “automatik” ini sebab ianya akan tambah komitmen pada peminjam.
Seperti biasa, bank tak akan rugi. Malah akan tambah keuntungan.
Moratorium kali ini juga tidak sama dengan tahun lepas di mana faedah serta penalti bagi pinjaman sewa beli (tapi bukan untuk pinjaman lain) telah dikecualikan.
“6 Mei 2020: Moratorium sewa-beli: Bank setuju tidak caj faedah, penalti lewat bayar – Tengku Zafrul”
https://www.bharian.com.my/berita/nasional/2020/05/685904/moratorium-sewa-beli-bank-setuju-tidak-caj-faedah-penalti-lewat-bayar
Bank-bank yang telah diselamatkan oleh bail-out kerajaan pada krisis tahun 1997-1998 dan juga telah mengaut keuntungan ratusan bilion dalam tempoh 10 tahun lepas patut membalas budi kepada peminjam pada masa yang amat susah ini dengan mengecualikan faedah ataupun memberi diskaun faedah sehingga 50% bagi tempoh 6 bulan moratorium ini.
Sekali lagi, saya saran kerajaan untuk arah bank untuk henti mengugut peminjam dengan panggilan tiap-tiap hari untuk membayar loan selagi negara di bawah Total Lockdown.
Jika peminjam lemas, bank juga akan terjejas pada akhirnya.
NAJIB RAZAK
Bekas Perdana Menteri.

5

1

vote
Article Rating
Kongsikan artikel ini


PKP POLITIK DISAMBUNG LAGI, RAKYAT TAMBAH SAKIT HATI, KEGAGALAN MAHIADDIN MAKIN MENINGGI….

PKP penuh atau total lockdowan tapi tiga suku masak perlaksanaannya yang sepatutnya berakhir hari ini bukan saja tidak ditamatkan, malah akan terus disambung lagi ke suatu tarikh yang tidak ditetapkan bila titik akhirnya.
Bermula esok, ia juga tidak lagi dinamakan PKP penuh atau total lockdowan, tetapi dijenamkan sebagai fasa pertama Pelan Pemulihan Negara atau PPN untuk diselarikan dengan apa yang diumumkan secara tergesa-gesa oleh Mahiaddin Md Yasin sebelum majlis menghadap ketua-ketua parti terhadap Yang Dipertuan Agong di Istana Negara, baru-baru ini.
Sepertinya perubahan nama PKP kepada fasa pertama PPN itu tidak ubah macam menukar nama Muhyiddin kepada Mahiaddin – tiada berubah apa-apa selain namanya saja.
Turut untuk pertama kali, fasa pertama PPN ini tiada had tempoh masanya sebagaimana PKP sebelum ini yang ditetapkan tempohnya hanya selama dua minggu sebelum dibuat pengumumman baharu.
Dengan fasa pertama ini tidak diketahui bila tarikh tamatnya, ditambah keseluruhan fasa dalam PPN ada empat semuanya, nampaknya hampir pasti sehingga hujung tahun kita semua akan hidup terkurung sebegini di mana kebebasan yang diberi akan dilakukan secara berperingkat-peringkat.
Tidak boleh lagi merentas daerah, jauh sekali rentas negeri untuk menjenguk keluarga serta ibu bapa di kampung, kecuali keizinan akan diberi jika sudah tidak bernyawa lagi.
Perlaksanaan perintah mengurung rakyat ini mahu tidak mahu adalah merupakan satu lagi tanda kegagalan Mahiaddin dalam mengutus negara dan mengawal pandemik Covid19.
Sudah berulang kali disebutkan dan ditekankan oleh banyak pihak tentang perlunya kilang, industri dan tapak pembinaan ditutup sepenuhnya bagi tempoh tertentu lantaran di situlah banyak kes Covid19 berlaku, malangnya ia langsung tidak didengari oleh kerajaan.
Bukan setakat itu, dari hari ke hari juga, didapati semakin banyak keizinan kilang beroperasi diberikan MITI.
Akhirnya inilah jadinya, orang lain yang menjadi punca menularnya wabak, tapi rakyat yang tidak berdosa dipaksa berkurung sengsara di dalam rumah.
Dalam keadaan ini, ramai yang terjejas pendapatan terutama peniaga, pengusaha kecil-kecilan dan mereka yang bergaji hari.
Secara umum pula, rata-rata dan di mana-mana, kehidupan rakyat dikesan dan didapati jadi tambah tertekan serta sakit hati.
Bukan saja kemurungan dan pergaduhan dalam keluarga meningkat, kes bunuh diri dengan terjun bangunan, terjun jambatan dan gantung diri boleh dikata berlaku hampir setiap hari.
Apakah Mahiaddin tiada perasaan dalam keghairahannya memperalatkan PKP, darurat dan fasa demi fasa PPN untuk mengekalkan kuasanya yang tiada keabsahan sejak awal lagi?
Apa lagi mahu dikata tentang tindakan mengurung rakyat ini, selain terus berdalih-dalih membenarkan Sidang Parlimen kalau ia bukan bertujuan politik namanya?
Tidak rasa berdosakah Mahiaddin dan menteri-menteri kabinet, temasuk pemimpin daripada parti penjual agama dalam kerajaan melihat kesusahan dan derita rakyat ini dengan menolak, menangguh serta berdolak-dalik berkaitan moratorium automatik, lanjutan pengeluaran i-Sinar dan i-Lestari KWSP, tidak memberi diskaun elektrik dan pelbagai sikap tidak pedul lagi yang ditunjukkan?
Ada kedengaran nak mengkaji bantuan pun hanya setelah rakyat bising dan menjerit di sana sini.
Apa sebenarnya jenis kerajaan yang kita ada ini, tidak keterlaluan rasanya kalau dikatakan tiada kerajaan lain yang seburuk berperangai sebegini?
Apakah Mahiaddin tidak faham dan tidak sedar lagi dengan pelbagai tanda pagar yang trending di laman makro Twitter, daripada #KerajaanGagal, kemudian #KerajaanBodoh, seterusnya #KerajaanBangsat dan terakhir ini #KerajaanPembunuh?
Sampai bila Mahiaddin dan menteri-menteri makan gaji buta dalam kerajaan mahu terus menekan dan menyusahkan rakyat, sudahlah tiada bantuan yang mencukupi, ditambah lagi dengan penguatkuasaan yang keras dan tidak bertolak ansur kepada rakyat jika mereka didapati melanggar SOP?
Malangnya banyak kes menteri-menteri yang melanggar SOP, disiasat saja memakan masa berbulan lamanya dan kebanyakan akhirnya seolah-olah senyap begitu saja.
Apakah beliau mahu menunggu ada rakyat terjun bangunan atau membakar diri di depan matanya baru mahu sedar diri?
Sekali lagi, kerajaan jenis apa yang kita ada ini sebenarnya?
Apakah Mahiaddin dan kerajaan PN ini mahu rakyat benar-benar bangkit, seterusnya menempah sejarah ditumbangkan seperti apa yang pernah berlaku di banyak negara Timur Tengah sebelum ini?
(ShahbudinHusin 28/06/2021)

5

6

votes
Article Rating
Kongsikan artikel ini


HARAMKAN TANGAN KITA DARIPADA TERUS MENGUNDI MAHIADDIN DAN MENTERI2 PN!!

Tidak pernah lagi dalam sejarah negara ini ada sebuah kerajaan dan Perdana Menteri yang lebih teruk dan tak guna daripada PN dan Mahiaddin Md Yasin.
Bagi tujuan mempertahankan kedudukannya yang tiada keabsahan, titah Yang Dipertuan Agong berhubung pembukaan Parlimen, walau sudah tiga kali dititahkan, tetap dilengah serta dipermain-mainkan.
Dalam waktu yang sama, nasib rakyat pula bagai ditekan dan terus ditekan melalui PKP demi PKP yang secara umumnya disedari rakyat sebagai helah melindungi kuasa semata-mata.
Dulu ketika Agong setuju dengan proklamasi darurat, bukan main laju mulut menteri-menteri dan mereka yang menyokong kerajaan mengingatkan agar titah Raja jangan sesekali diderhakai.
Tetapi, kenapa sekarang apabila Agong bertitah agar Parlimen dibuka dengan segera dan secepat mungkin dan diulang sehingga tiga kali, titah baginda itu tidak dipatuhi?
Lebih buruk lagi, menteri daripada Pas yang konon berjuang atas nama Islam dan menjunjung kesetiaan kepada Raja, Takiyuddin Hassan setakat ini saja sudah dua kali menunjukkan perlakuan derhaka kepada titah Agong.
Pertama apabila beliau mengatakan titah Agong itu tidak perlu disegerakan kerana baginda tidak menyebut pun bila tarikh perlunya Sidang Parlimen diadakan dan kedua, bila menegaskan Sidang Parlimen hanya boleh diadakan selepas tempoh berakhir pada 1 Ogos depan.
Ternampak pemimpin dalam kerajaan ini cuba sedaya upaya memutar-belit titah Agong demi melindungi keseronokan untuk terus kekal memegang jawatan bergaji lumayan yang sedang dipegang dalam kerajaan sekarang.
Kalau titah Agong pun boleh tidak dipedulikan, nasib dan sengsara rakyat tentulah lebih mudah mereka persetankan begitu saja.
Sebab itu, segala bantuan, moratorium, pengeluaran wang KWSP dan sebagainya, ia hanya dilaksanakan setelah berbuih mulut rakyat bersuara dan menuntutnya demi meneruskan kelangsungan hidup.
Sebuah kerajaan dan Perdana Menteri yang prihatin kepada rakyat tidak sama sekali seperti yang PN dan Mahiaddin tunjukkan selama ini kerana keprihatinan seharusnya ditunjukkan sebelum kesusahan menjelma, bukan setelah ramai yang mati dan bunuh diri.
Apa yang Mahiaddin utamakan hanyalah semata-mata untuk melindungi kuasa dalam tangannya daripada beralih kepada orang lain, meski seluruh dunia tahu beliau tidak memiliki keabsahan itu.
Kadang-kadang kita hairan memikirkan bagaimana Mahiaddin yang datang daripada keluarga beragama, aruah ayahnya seorang tokoh agama yang disegani, tetapi boleh memiliki kulit muka yang sangat tebal dan seolah-olah tiada langsung rasa malu dalam dirinya lantaran masih cuba bergayut pada jawatan yang diketahui memang tiada keabsahan dimilikinya.
Sudahlah berkuasa tanpa keabsahan, tindakan demi tindakan yang dilakukan pula sentiasa saja menyusah dan membebankan rakyat.
Dalam masa yang sama, menteri-menteri yang ada dalam kerajaan PN juga seperti sudah tidak mampu membezakan antara kebenaran dan kepalsuan.
Apa saja yang Mahiaddin lakukan, semuanya seolah-olah dipersetujui semuanya sama ada dengan cara mereka menyokongnya secara terbuka atau melalui tindakan berdiam diri demi melindungi nikmat jawatan masing-masing.
Susah dan derita rakyat, ramai yang menangis tiada makanan, tertekan kerana hilang pendapatan serta tiada wang dan disertai ada saja kes membunuh diri setiap hari, langsung tidak mendapat perhatian daripada menteri-menteri tak berguna itu.
Yang mereka tahu ialah menambah-susahkan lagi masa depan rakyat dengan mempermudahkan syarikat peminjam wang berlesen atau ah long untuk beroperasi mengambil kesempatan di waktu poket semua orang dalam kesempitan.
Selebihnya, yang kita nampak juga menteri dalam PN ini tak habis-habis membodek dan mengampu Mahiaddin seolah-olah beliaulah maharaja paling berkuasa.
Secara mudahnya, selain Mahiaddin yang ketara menyusahkan dan tidak memberi apa-apa kesejahteraan kepada kita sebagai rakyat, yang turut membawa kesusahan juga ialah menteri-menteri yang tidak berfungsi dan sebahagian besarnya cuma seronok makan gaji buta.
Gaji dan elaun lumayan yang mereka terima setiap bukan bukannya digunakan untuk memikir sesuatu yang mampu memberi faedah kepada rakyat, tetapi lebih untuk mengekalkan kuasa Mahiaddin berkuasa semata-mata.
Akhirnya, lagi lama beliau berkuasa, lagi sengsara hidup kita semua.
Dalam isu di mana Agong bertitah sampai tiga kali mahu Parlimen bersidang segera, langsung tiada suara menteri-menteri yang bersuara menyokong baginda atau bercakap secara terbuka perlunya Mahiaddin akur dengan titah tersebut.
Untuk itu, kiranya kerajaan tidak bertukar tangan dalam waktu terdekat ini dan kita terpaksa membuat pilihan melalui PRU, tiada pilihan yang harus kita lakukan melainkan mengharamkan jari kita daripada mengundi lagi mereka yang berjawatan dalam kerajaan sekarang.
Tidak kira daripada parti mana asal mereka, menteri-menteri yang bersubahat dalam mempertahankan Mahiaddin dan melindungi ketidakabsahannya, mereka adalah pengkhianat yang tidak harus dimaafkan untuk diberi peluang menunggang kuasa lagi.
Mereka khianat dan derhaka kepada Raja dan khianat juga dalam memberi khidmat yang sepatutnya kepada rakyat sebagaimana sumpah jawatan di depan Agong.
Peringatan khusus untuk Mahiaddin, jika Najib Razak bersama kerajaan BN telah berjaya ditumbangkan dalam PRU14 lalu, beliau juga tidak mustahil mampu diciptakan sejarah sebagai Perdana Menteri yang bukan saja tumbang bersama kerajaan PNnya, tetapi juga dikecundangkan di kawasan Parlimen Pagoh yang akan ditandinginya.
(ShahbudinHusin 29/06/2021)

4.1

12

votes
Article Rating
Kongsikan artikel ini


PN KERAJAAN PAHAT DENGAN PENUKUL

Sedar tak sedar, kita sebenarnya telah pun melalui tempoh PKP penuh ini selama 49 hari lamanya.
PKP 3.0 mula dikuatkuasakan pada 12 Mei, disambung dengan apa yang disebut Perdana Menteri sebagai total lockdown mulai 1 hingga 28 Jun dan bermula hari ini pula ia dijenamakan sebagai sebahagian daripada fasa satu PPN atau Pelan Pemulihan Negara.
Tiada tempoh masa diberikan bila fasa satu PPN yang sedang kita lalui ini akan berakhir.
Keseluruhan PPN pula dirangka sebanyak empat fasa semuanya.
Jadinya, dengan angka kes harian Covid19 masih lagi di sekitar 5,000 setiap hari ketika ini dengan kilang-kilang masih banyak bebas beroperasi dan menunggu ke detik fasa keempat tiba, tak usahlah kita nak membayangkan dapat kembali kepada kehidupan normal dalam waktu terdekat ini.
Janganlah juga bermimpi nak menyambut Hari Raya Haji sambil menjenguk keluarga dan ibu bapa yang sudah tua dan mungkin sebahagiannya tinggal bersendirian di kampung halaman.
Dari segi kerajaan, meskipun pemberian moratorium automatik, lanjutan pengeluaran KWSP, bantuan tunai, diskaun letrik, bakul makanan dan pelbagai jenis bantuan telah diumumkan semalam di bawah pakej rangsangan PEMULIH oleh Mahiaddin Md Yasin, hakikatnya semua itu hanya diberikan setelah rakyat melalui kehidupan yang sengsara selama 48 hari lamanya.
Kenapa Mahiaddin dan kerajaan tidak mahu melakukannya lebih awal dan berdolak-dalik sejak sekian lama, meskipun setiap hari rakyat menjerit mengenai kesusahan mereka?
Tidakkah kerajaan sedar rakyat sudah melalui detik sengsara akibat perlaksanaan PKP demi PKP yang bersambung-sambung selama ini sehingga setiap hari ada saja kes bunuh berlaku?
Malah, sebenarnya juga tuntutan moratorium automatik telah pun disuarakan sejak perbahasan Belanjawan 2021 pada November 2020 lagi dengan Menteri Kewangan, Tengku Zafrul Tengku Abdul Aziz kemudiannya sentiasa saja berdalih untuk memberinya, termasuk dengan mengatakan kerajaan tidak memiliki bank-bank dan tidak boleh sesuka hati memberi arahan kepada mereka.
Mengapa pula sekarang ia boleh dilaksanakan?
Di mana Tengku Zafrul yang dijoloki sebagai wakil bank dan bukan wakil rakyat dalam kerajaan nak letak muka sekarang?
Itu pun apa yang diumumkan oleh Mahiaddin semalam, moratorium yang dikata automatik itu bukanlah sepenuhnya automatik di mana peminjam masih perlu membuat permohonan kepada bank serta menandatangani perjanjian baharu berkaitan syarat-syarat pindaan.
Sekali lagi, di mana sebenarnya keprihatinan kerajaan kepada rakyat dan perasaan ingin menolong mereka, melainkan tetap memberi kelebihan kepada bank mengaut faedah tambahan daripada peminjam?
Mengapa tidak dilaksanakan moratorium yang benar-benar automatik sepertimana PKP 1.0 tahun lalu?
Begitu juga dengan lanjutan pengeluaran KWSP yang kini boleh dilakukan melalui i-citra bagi menggantikan i-lestari dan i-sinar sebelum ini, mengapa hanya setelah bertalu-talu desakan dibuat rakyat, baru ia hendak dilaksanakan?
Inikah juga sebuah kerajaan yang prihatin kepada sengsara dan hidup mati rakyat?
Kenapa kerajaan PN ini umpama pahat dengan penukul, perlu kena ketuk dan kena pukul terlebih dahulu baru mampu bergerak dan berbuat sesuatu?
Bukankah sepatutnya setelah melihat kesusahan rakyat, kemudahan itu diberikan sejak awal lagi tanpa perlu rakyat membuat desakan dan permintaan yang bertalu-talu?
Lagi pula, duit dalam KWSP itu adalah wang pencarum juga, bukannya wang kerajaan pun.
Secara umumnya, khusus berkaitan moratorium, pengeluaran KWSP dan sebagainya, ia bukanlah dilaksanakan kerana kerajaan prihatin kepada sengsara rakyat, tetapi semata-mata kerana desakan demi desakan sudah tidak boleh dielak dan ditahan lagi.
Soalnya, kenapa sampai perlu rakyat membuat desakan tidak berhenti-henti dan memikirkan apa yang perlu dilakukan oleh kerajaan, barulah ia hendak dijadikan kenyataan?
Apa yang Mahiaddin dan menteri-menteri dalam kerajaan PN yang menerima gaji lumayan puluhan ribu setiap bulan buat dan fikir untuk rakyat selama ini?
Tidak mampukah dengan gaji lumayan yang diterima setiap bulan daripada peluh dan keringat rakyat itu, mereka berfikir sendiri untuk memberi kesejahteraan kepada rakyat?
Kalau sudah sekian kali asyik rakyat saja yang berfikir bagi pihak kerajaan dan pemimpin tentang apa yang harus mereka lakukan, apa gunanya keberadaan mereka itu di sekeliling kita?
Jawapan mudahnya – kerajaan PN, Mahiaddin dan menteri-menteri yang ada ini memang tidak berguna pun.
Adanya mereka bukan boleh diharapkan untuk membantu atau menolong kita, sebaliknya hanya menyusahkan, menambahkan stress dan menyesakkan nafas hidup kita saja.
(ShahbudinHusin 29/06/2021)

4.8

10

votes
Article Rating
Kongsikan artikel ini


BUKAN SAJA MAHIADDIN, SELURUH KABINET PUN RASA-RASANYA BAKAL KENA CIRIT-BIRIT JUGA SELEPAS INI….

Sejak subuh tadi telah heboh dengan perkhabaran melalui aplikasi Whatsapp tentang Mahiaddin Md Yasin yang dikatakan telah dimasukkan ke wad di sebuah hospital di ibukota.
Laporan itu menyebut Perdana Menteri diserang sakit secara tiba-tiba dan dimasukkan ke wad untuk menerima rawatan mulai petang semalam.
Begitu pun, tidak disebut masalah kesihatan apa yang sedang dihadapi Mahiaddin itu.
Hanya menjelang tengahari tadi barulah kesahihan khabar angin itu diketahui kebenarannya dengan Pejabat Perdana Menteri sendiri mengeluarkan kenyataan rasmi mengenai keadaan kesihatan Mahiaddin.
Kenyataan itu menyebut Mahiaddin telah mengalami diarea atau cirit-cirit dan dimasukkan ke sebuah hospital di ibu negara pagi ini untuk menerima rawatan dan pemantauan.
Ehhh…Mahiaddin kena cirit-cirit?
Macam mana boleh kena?
Bagaimana keadaannya?
Salah makan atau kena keracunan makanan ke?
Buat seketika, pelbagai pertanyaan mengenai keadaan kesihatan beliau tergantung begitu saja, sambil ada juga yang mendoakannya agar cepat sembuh.
Tetapi, selepas tengahari tadi apabila Speaker Parlimen, Azhar Azizan Harun dan Speaker Dewan Negara, Dr. Rais Yatim mengeluarkan kenyataan media secara bersama mengenai majlis menghadap mereka kepada Yang Dipertuan Agong semalam yang menyebut tentang titah baginda mahukan sidang Parlimen diadakan sebelum 1 Ogos, barulah sedikit-sedikit boleh dijangka kenapa Mahiaddin tiba-tiba dilaporkan sakit perut dan terkena cirit-birit.
Menurut kedua-dua Speaker itu lagi, titah Agong itu juga sudah pun dimaklumkan kepada Mahiaddin dan mereka mencadangkan kepada Perdana Menteri agar satu persidangan khas Parlimen diadakan sebelum 1 Ogos mengikut peruntukan undang-undang sedia ada.
Ohh…patutlah kena cirit-birit!!!
Serentak dengan itu, sarat di media sosial dengan pelbagai troll dan sindiran mengenai kemasukannya ke wad akibat cirit-birit itu.
Sewaktu sekolah dahulu, apabila kerja rumah tidak siap dan takut dimarahi cikgu, alasan paling popular untuk murid-murid tidak datang ke sekolah ialah kerana sakit perut atau kena cirit-birit.
Apakah Mahiaddin tiba-tiba kena cirit-cirit kerana titah Agong dan mahu mengelak untuk menghadap baginda dalam waktu yang segera bagi menetapkan tarikh Sidang Parlimen?
Ini kerana hari ini ialah hari Rabu di mana mesyuarat kabinet sepatutnya diadakan dan sebelum mesyuarat kabinet diadakan, Mahiaddin perlu menghadap Agong terlebih dahulu.
Disebabkan cirit-cirit dan menerima rawatan di hospital, difahamkan tiada mesyuarat kabinet pada hari ini dan tiada jugalah Mahiaddin perlu menghadap Agong pada pagi tadi.
Agaknyalah…kalau tak kena cirit-birit dan tak dimasukkan ke wad, ada kemungkinan dalam menghadap Agong pagi tadi, sambil berbual-bual itu baginda bertanya sekali lalu kepada Mahiaddin tentang bila tarikh yang sesuai untuk diadakan Sidang Parlimen.
Seumpama murid yang tak dapat menyiapkan kerja rumah, tentu berpeluh dingin jugalah nak menjawabnya.
Agak-agaknya begitulah!
Apa yang nyata, titah Agong kali ini yang secara spesifik mahukan Sidang Parlimen diadakan sebelum 1 Ogos dengan sendirinya telah menjawab helah seorang menteri, Takiyuddin Hassan yang sebelum ini mengatakan tiada keperluan membuka Parlimen dengan segera kerana baginda tidak menetapkan apa-apa tarikh pun mengenainya, meskipun jelas disebut perkataan segera dan secepat mungkin.
Nah…bagaimana sekarang, apakah Takiyuddin mahu terus berdalih dan derhaka lagi untuk kesekian kalinya?
Selain itu, titah Agong yang disampaikan melalui Speaker Parlimen dan Speaker Dewan Rakyat kali ini turut menunjukkan baginda tidak menerima sama sekali pandangan Peguam Negara yang menyatakan penetapan tarikh Sidang Parlimen mesti dibuat atas nasihat Perdana Menteri.
Mana Peguam Negara nak letak muka selepas ini?
Kalau masih ada rasa malu, sebaik-baiknya letaklah jawatan dengan segera.
Nampak-nampak gayanya, dengan titah Agong ini dan sidang Parlimen sudah tidak boleh dielakkan lagi daripada diadakan sebelum 1 Ogos, bukan saja Mahiaddin, seluruh kabinet pun rasanya bakal kena cirit-birit juga.
Cuma harapnya tiada yang sampai berdarah sudahlah!!!.
(ShahbudinHusin 30/06/2021)

4.2

10

votes
Article Rating
Kongsikan artikel ini


PEMILIHAN UMNO SAH DITUNDA, PENENTANG2 ZAHID HAMIDI NAK PERGI KE MANA?

Pemilihan UMNO yang sepatutnya diadakan tahun ini kini sah ditangguhkan selama 18 bulan berikutan bahaya penularan Covid19 masih lagi belum reda.
Setiausaha Agung UMNO, Ahmad Maslan mengesahkan pemilihan jawatan parti itu di semua peringkat akan ditangguhkan selama 18 bulan bermula 30 Jun 2021.
Menurut beliau, keputusan itu dibuat selepas mendapat persetujuan Majlis Tertinggi (MT) UMNO.
“Keputusan ini selaras dengan Fasal 10.16 Perlembagaan UMNO iaitu MT berhak menangguhkan pemilihan di peringkat MT, bahagian dan cawangan tidak lebih daripada 18 bulan dari tarikh pemilihan yang sepatutnya ia diadakan,” ujarnya dalam satu kenyataan.
Dengan penangguhan ini, pemilihan UMNO dijangka hanya akan berlangsung pada tahun 2023 akan datang
Adalah juga dijangkakan pemilihan UMNO hanya akan diadakan setelah PRU15 dilangsungkan terlebih dahulu.
Tempoh 18 bulan penangguhan ini dengan sendirinya bermakna Ahmad Zahid Hamidi akan terus memimpin UMNO sehingga tahun 2023 dan ketika PRU15 diadakan kelak.
Seterusnya, perkembangan ini turut bermakna watikah calon UMNO untuk PRU15 masih perlu ditandatangani oleh Zahid Hamidi selaku Presiden UMNO dan Pengerusi BN.
Dengan itu, apa nasib Hishammuddin Hussein yang didakwa sebagai ketua kumpulan 25 Ahli Parlimen UMNO yang telah menandatangani Akuan Bersumpah atau SD hilang kepercayaan kepada Zahid Hamidi?
Begitu juga, apa nasib Nazri Aziz yang mendakwa dirinya adalah mastermind mengumpulkan SD tersebut?
Selanjutnya, apakah nasib kesemua 25 Ahli Parlimen UMNO terbabit?
Masih berpeluangkah mereka dipilih sebagai calon PRU15 atau inilah peluang bagi Zahid Hamidi untuk membalas dendan mengenepikan mereka?
Atau dengan berita penangguhan pemilihan UMNO itu, sudah ada di antara 25 Ahli Parlimen terbabit yang sekarang inu sudah pusing balik atau U-Turn kembali taat setia kepada Zahid Hamidi semula?
Bagaimanapun, menarik juga untuk diperhatikan ialah apakah pilihan yang akan dibuat oleh mereka yang benar-benar akan diketepikan dan tidak terpilih lagi sebagai calon?
Adakah mereka akan reda bersara begitu saja atau bakal beralih menyertai Bersatu dan bertanding atas tiket PN bagi menentang BN?
(ShahbudinHusin 30/06/2021)

4.6

5

votes
Article Rating
Kongsikan artikel ini


WALAU CIRIT-BIRIT, MAHIADDIN HANYA TINGGAL ADA DUA PILIHAN

Keseriusan dan rasa tanggungjawab yang ditunjukkan oleh Yang Dipertuan Agong untuk memastikan agar Sidang Parlimen dapat diadakan sebelum tempoh darurat berakhir pada 1 Ogos depan sesungguhnya memang tidak dapat disangkal oleh sesiapa pun.
Sehingga ini sudah tiga kali baginda bertitah berkenaan perkara tersebut, selain memanggil menghadap ketua-ketua parti, mengadakan perbincangan khas Majlis Raja-Raja Melayu dan dua hari lalu, memanggil menghadap pula Speaker Parlimen dan Speaker Dewan Negara ke Istana Negara.
Atas semua keprihatinan baginda itu, rakyat sebenarnya amat menjunjung kasih dan menzahirkan rasa terharu yang amat tinggi sekali.
Serentak dengannya, bersama pula komitmen Speaker Dewan Rakyat, Azhar Azizan Harun dan Speaker Dewan Negara, Dr. Rais Yatim yang turut menjunjung titah Agong itu, sambil telah mencadangkan kepada Perdana Menteri agar satu sidang khas Parlimen perlu diadakan sebelum 1 Ogos, Mahiaddin Md Yasin dalam hal ini sebenarnya tidak punya banyak pilihan lain lagi.
Sama ada keadaannya yang tiba-tiba diserang cirit-birit semalam adalah suatu kebetulan atau kerana tertekan dengan keadaan yang tidak lagi memihak kepadanya, beliau kini hanya ada dua pilihan saja.
Pertama, akur sepenuhnya dengan titah Agong itu dan tanpa berlengah lagi mesti menetapkan tarikh untuk diadakan Sidang Parlimen sebelum 1 Ogos depan.
Kedua, berundur dan meletak jawatan dengan segera.
Tiada sama sekali pilihan ketiga atau selain daripada dua pilihan diatas.
Tambahan lagi, cirit-birit bukan sejenis penyakit yang memerlukan seseorang itu dirawat, dipantau atau berada di wad hospital untuk tempoh yang terlalu lama.
Paling lama pun, dengan ubat tertentu yang ditelan, biasanya menjelang dua hari ia akan pulih seperti sediakala semula.
Kalau bagi rakyat marhaen, golongan B40 dan mereka yang hilang pendapatan akibat Covid19, mengambil pil chi kit teck aun yang berharga tidak sampai RM2 sekotak atau meminum sebotol 100 Plus juga mampu memulihkan cirit-birit dalam tempoh hanya beberapa jam saja.
Makanya, tidak munasabah untuk Mahiaddin perlu berlama-lama menerima rawatan di hospital seperti orang kena sakit jantung misalnya, sambil bertangguh-tangguh juga memenuhi titah Agong itu.
Dalam sehari dua ini Mahiaddin sepatutnya sudah pun pulih dan boleh menetapkan tarikh Sidang Parlimen sebagaimana titah Agong yang sudah sampai tiga kali ditekankan oleh baginda.
Tiada lagi ruang bagi beliau berlengah-lengah, malah sudah pun tertutup segala pintu jika ada keinginan dalam hatinya untuk terus kekal sebagai Perdana Menteri tanpa perlu akur terhadap titah Agong itu.
Enggan akur, hanya letak jawatan jawapannya.
(ShahbudinHusin 01/07/2021)

4.5

11

votes
Article Rating
Kongsikan artikel ini


PERLEKEH KIBAR BENDERA PUTIH TANDA HATI SUDAH HITAM

Mengibar bendera putih sebagai tanda seseorang itu memerlukan bantuan akibat kesusahan hidup disebabkan Covid19 yang melanda negara sekarang seolah-olah sudah menjadi suatu fenomena.
Sudah ramai yang mengibarkannya dan serentak dengan itu, bantuan yang diperlukan pun tiba dengan segera.
Mengibar bendera putih atau apa-apa saja yang berwarna putih di luar rumah sebagai isyarat mereka sedang dalam kesusahan atau putus makanan dan memerlukan bantuan adalah idea yang cukup bernas dan berkesan, walaupun agak simple.
Sehingga ini bukan saja sudah ramai yang telah mendapat manfaat atau bantuan daripada tindakan mengibarkan bendera putih, bahkan beberapa syarikat besar dan pasaraya ternama juga turut tampil memberi sokongan dengan menyediakan bantuan makanan yang diperlukan.
Sebilangan besar wakil rakyat, baik Ahli Parlimen dan Adun juga menyokong penuh idea mengibar bendera putih ini dengan meminta sesiapa saja yang ternampaknya agar segera memaklumkan kepada pusat khidmat atau pejabat mereka agar bakul makanan dapat dihantar dengan segera.
Selebihnya, kibaran bendera putih ini juga dapat merangsang sesiapa saja di kawasan kejiranan masing-masing untuk lebih peka dan ambil tahu kesusahan di persekitaran mereka.
Selain mereka boleh memaklumkannya kepada pusat khidmat wakil rakyat yang berdekatan kiranya ternampak ada bendera putih dikibarkan, seseorang itu juga boleh menghulurkan bantuan peribadi secara langsung jika mereka berkemampuan berbuat demikian.
Pokoknya, kalau tiada bendera putih dikibarkan, susah untuk mengetahui kesusahan yang dialami orang lain.
Di musim pandemik ini, selain wakil rakyat, banyak NGO, hampir semua masjid, surau tertentu dan rumah ibadat bukan Islam juga tidak lupa memainkan peranan mereka menghulurkan bantuan kepada rakyat yang dalam kesusahan dan tidak cukup bekalan makanan.
Makanya, dengan bendera putih dikibarkan sebagai isyarat bantuan diperlukan, mudah-mudahan tiada yang kelaparan atau mati tak makan dapat segera dibantu.
Harus kita sedar, bukan semua orang tahu di mana untuk meminta bantuan ketika mereka dalam kedaaan susah dan tak cukup makan.
Sesetengah masyarakat kita pula masih tebal perasaan malu untuk meminta-minta atau pergi ke pejabat wakil rakyat memaklumkan mereka perlukan bantuan makanan dan sedang dalam kesusahan.
Mereka ini lebih sanggup menggadai barang kemas atau menjual perabot serta hiasan di rumah dan berhutang bagi memperolehi wang untuk membeli makanan.
Sejak pandemik ini melanda lebih setahun yang lalu, bukan saja ramai di antara kita yang jadi susah, hilang pendapatan dan tiada pendapatan, malah jumlah golongan B40 juga turut telah bertambah.
Sebab itu, semalam Anwar Ibrahim tidak lagi menyebut golongan miskin di negara ini sebagai B40 iaitu mewakili 40 peratus penduduk negara seperti yang biasa disebut banyak pihak sejak sekian lama, tetapi mengubahnya kepada B60.
Hakikat yang mungkin kita terlepas pandang, dengan sebahagian besar daripada golongan pertengahan yang mewakili 40 peratus dalam masyarakat atau M40 sudah jadi B40 akibat kejatuhan ekonomi, kemerosotan pelanggan, pengurangan pendapatan dan tutup perniagaan, peratusan golongan tersebut sebenarnya sudah pun mengecil.
Daripada 40 peratus ia hanya tinggal mungkin 20 peratus saja di mana 20 peratus lagi telah berubah menjadi B40 yang menjadikan kedudukan terkini golongan miskin ialah 60 peratus atau dikenali sebagai B60.
Apa yang disuarakan Anwar itu adalah sesuatu yang realistik di waktu yang berlarutan sejak lebih setahun dan kerana itu, beliau menuntut bantuan tunai harus dipertingkatkan lagi kepada golongan B60 agar mereka tidak terperangkap ke jurang kemiskinan yang menyakitkan.
Lantaran itu, melalui kaedah mengibar bendera putih ini ia mampu menyelesaikan masalah mereka yang malu atau tidak tahu ke mana untuk meminta bantuan.
Dengan hanya mengibarkan bendera putih, kain putih, baju T putih atau apa-apa saja yang berwarna putih di luar, orang yang lalu-lalang atau jiran persekitaran dengan sendirinya akan tahu ada yang sedang memerlukan bantuan.
Bukankah ia kaedah yang cukup berkesan untuk membantu mereka yang memerlukan?
Dengan itu, tanpa keraguan bahawa mereka yang menolak, memperlekeh dan mempersenda idea mengibar bendera putih termasuk dengan mengatakan lebih baik mengangkat tangan berdoa kepada Tuhan daripada mengangkat bendera putih yang ditafsirkan sebagai lambang kegagalan atau mengaku kalah, juga mendakwa ini adalah agenda pembangkang dan macam-macam lagi, semuanya adalah golongan yant hatinya telah hitam.
Mereka tidak melihat bahawa apabila ada kesusahan atau orang memerlukan bantuan, ia bukanlah semata-mata ujian kepada golongan terbabit, tetapi ia juga adalah ujian kepada mereka yang kaya dan berkemampuan.
Jangan sesekali menolak, mempersenda dan memperlekeh idea mereka yang sedang berusaha mahu menolong dan membantu, sedangkan mereka sendiri tiada usaha lebih baik daripadanya.
Dalam memberi bantuan atau menolong orang dalam kesusahan juga, agenda politik mestilah diketepikan dan tidak seharusnya dijadikan keutamaan.
Seterusnya, dengan mengibar bendera putih bukanlah bermakna tidak berdoa kepada Tuhan, tetapi ia sebahagian daripada usaha atau ikhtiar yang sememangnya dituntut untuk sesiapa pun juga melakukannya.
Kalau hanya berdoa semata-mata dan tidak membawa tin milo ke merata-rata tempat ceramah sambil menjerit “derma jihad”, “derma jihad”, “derma jihad”, tin tersebut tidak berisi buat selama-lamanya.
Begitu juga, jika waktu pilihanraya tidak dikibarkan bendera parti, sebaliknya hanya dengan berdoa saja, tentulah nama calon dan parti diwakili tidak dikenali oleh pengundi.
Maknanya, mengibar bendera putih adalah salah satu usaha untuk meminta pertolongan dan memudahkan pihak yang mahu memberi pertolongan menyampaikan bantuan.
Hanya golongan berhati hitam saja yang tergamak menolak, memperlekeh dan mempersenda idea kibar bendera putih yang sebenarnya bermatlamat suci murni, lebih buruk lagi imej yang kelihatan jika yang mempertikaikan itu adalah golongan yang sentiasa mengaku berjuang atas nama agama, syurga dan ketuhanan.
(ShahbudinHusin 01/07/2021)

5

6

votes
Article Rating
Kongsikan artikel ini


AMK SEMARAKKAN LAGI KEMPEN KIBAR BENDERA PUTIH

Sebagai tanda solidariti bersama kempen Bendera Putih yang digerakkan oleh rakyat Malaysia, Angkatan Muda Keadilan (AMK) Malaysia kini melancarkan inisiatif dalam talian bagi membantu rakyat Malaysia yang terkesan akibat Perintah Kawalan Pergerakan (PKP) yang masih berterusan.
Bantuan ini terbuka kepada seluruh rakyat Malaysia yang benar-benar terdesak dan memerlukan bantuan dalam bentuk keperluan makanan harian.
Pemohon hanya perlu mengisi borang (Google Form) yang disediakan dan pihak AMK akan menghubungi pemohon untuk membuat pengesahan. Borang ini boleh didapati pada pautan di bawah:
https://bit.ly/BenderaPutihAMK
Bantuan kepada pemohon yang layak akan disalurkan melalui aktivis AMK mengikut kawasan pemohon.
Untuk tujuan ini, AMK telah memperuntukkan dana awal berjumlah RM10,000 bagi memastikan bantuan dapat disalurkan kepada yang memerlukan secepat mungkin.
AMK juga mengalu-alukan sumbangan orang awam bagi menyemarakkan lagi kempen ini. Segala sumbangan awam yang diterima akan disalurkan terus kepada mereka-mereka yang memerlukan.
Sumbangan boleh dibuat ke akaun rasmi Angkatan Muda Keadilan Malaysia seperti butiran berikut :
RHB Islamic Bank Berhad
Parti Keadilan Rakyat (Angkatan Muda Keadilan)
2124 3960 0100 33
Besarlah harapan AMK agar solidariti bersama Kempen Bendera Putih ini dapat memberi suntikan semangat kepada rakyat Malaysia yang dihimpit kesusahan. Semoga kita dapat bertahan dalam menghadapi saat-saat yang amat mencabar ini.
AKMAL NASIR
Ketua AMK Malaysia.

5

2

votes
Article Rating
Kongsikan artikel ini


PM DERHAKA DIBERI KATA DUA SEHINGGA 5 JULAI, JIKA TIDAK…

Majlis Presiden Pakatan Harapan meneliti dan memandang serius kenyataan media Istana Negara bertarikh 29 Jun 2021.
Ini adalah kenyataan yang amat bersejarah kerana merupakan kali ketiga KDYMM Seri Paduka Baginda Yang di-Pertuan Agong telah menzahirkan pandangan bahawa Parlimen boleh dan perlu bersidang.
Majlis Presiden turut meneliti kenyataan media bersama Yang di-Pertua Dewan Negara dan Yang di-Pertua Dewan Rakyat bertarikh 30 Jun 2021, bahawa satu persidangan khas Parlimen diadakan sebelum 1 Ogos 2021 dicadangkan kepada Perdana Menteri.
Namun kami kesal bahawa sehingga hari ini Perdana Menteri dan Menteri di Jabatan Perdana Menteri (Parlimen dan Undang-Undang) tidak mengeluarkan sebarang kenyataan tentang langkah konkrit untuk menjunjung titah Seri Paduka Baginda berhubung sidang Parlimen secepat mungkin sebelum 1 Ogos 2021.
Majlis Presiden berpandangan Perdana Menteri dan Menteri di Jabatan Perdana Menteri (Parlimen dan Undang-Undang) telah melakukan penderhakaan terhadap bukan sahaja KDYMM Seri Paduka Baginda Yang di-Pertuan Agong, tetapi juga terhadap KDYMM Raja-Raja Melayu yang turut menzahirkan pandangan bahawa Parlimen perlu bersidang segera.
Sekiranya Perdana Menteri dan Menteri-Menterinya masih berdegil menderhaka kepada Seri Paduka Baginda dan Raja-Raja Melayu maka mereka bertanggungjawab mencetuskan krisis Perlembagaan.
Sidang Parlimen yang perlu diadakan sebelum 1 Ogos 2021 ini mesti membahaskan krisis pandemik COVID-19 serta Proklamasi Darurat, Ordinan-Ordinan Darurat dan Pelan Pemulihan Negara, seperti titah pandangan Seri Paduka Baginda.
Ini untuk memastikan usaha berkesan mengekang penularan wabak COVID-19 dan menyelesaikan masalah ekonomi dan kehidupan harian yang dihadapi rakyat.
Rakyat sekarang sangat tertekan sehingga ada yang telah membunuh diri dan ada yang telah mengibarkan bendera putih, maka sidang Parlimen ini mesti memberi fokus isu rakyat dan bukan isu politik.
Oleh itu, sekiranya Perdana Menteri tidak membuat sebarang pengumuman berkaitan sidang Parlimen selewat-lewatnya 5 Julai 2021, maka kami menggesa semua Ahli Parlimen sama ada Pembangkang mahupun Kerajaan yang menjunjung titah Tuanku dan menghormati semangat Perlembagaan menurut prinsip demokrasi berparlimen untuk bersama-sama ke Parlimen pada 19 Julai 2021.
Anwar Ibrahim
Parti Keadilan Rakyat (KEADILAN)
Mohamad Sabu
Parti Amanah Negara (AMANAH)
Lim Guan Eng
Parti Tindakan Demokratik (DAP).

4.7

7

votes
Article Rating
Kongsikan artikel ini


JATUHKAN KERAJAAN SEKARANG MAMPU SELAMATKAN NASIB RAKYAT, USAHA UMNO HENDAKLAH DISOKONG

Usaha terbaru yang dilaporkan sedang dilakukan Presiden UMNO, Ahmad Zahid Hamidi untuk mendapatkan sokongan Ahli-Ahli MT parti itu untuk menarik sokongan dan seterusnya menjatuhkan kerajaan PN haruslah dilihat daripada sudut yang positif.
Tidak harus dilihat apa yang dilakukan beliau itu daripada sudut politik semata-mata.
Beberapa hari lalu, beliau telah pun berjaya mendapat sokongan majoriri Ahli MT UMNO bagi menangguhkan pemilihan parti di semua peringkat selama 18 bulan atau sehingga tahun 2023.
Dengan langkah terbaru beliau untuk mendapat sokongan MT UMNO menarik sokongan daripada kerajaan PN menjelang 1 Ogos depan, sekiranya berjaya, maka ia akan menjadi keputusan parti yang mesti dipatuhi oleh semua.
Secara langsung, Ahli-Ahli Parlimen UMNO yang berada dalam kerajaan PN juga akan terikat untuk patuh dan akur kepadanya keputusan parti itu, kecuali jika mereka memilih untuk menyertai Bersatu.
Walaupun usaha menarik sokongan itu adalah difahami sebagai tindakan susulan Biro Politik UMNO pada 21 Jun lalu memberi kata dua kepada Mahiaddin Md Yasin agar memanggil Sidang Parlimen dalam tempoh 14 hari dan semalam Takiyuddin Hassan mengatakan titah Agong berkaitan pembukaan Parlimen itu akan dilaksanakan sebelum 1 Ogos, tetapi kerajaan hanya akan memuktamadnya pada 7 Julai depan.
Ia sekaligus bermakna pada 7 Julai nanti, kata dua selama 14 hari itu telah pun melebihi tempoh yang sepatutnya.
Ertinya, UMNO sekarang ini memang berhak mengambil tindakan susulan terhadap kerajaan PN, termasuk menarik sokongan dan menjatuhkan Mahiaddin.
Ini kerana, titah Agong berkaitan pembukaan Parlimen itu seperti sengaja dilengah-lengahkan lagi dengan sehingga baginda bertitah sebanyak tiga kali mengenainya.
Jelas dalam hal ini, Mahiaddin dan kerajaan PN yang turut ada Pas di dalamnya, tidak benar-benar hormat dan memuliakan kedudukan Agong sebagai Raja Berdaulat serta sebagai ketua negara, bahkan boleh dianggap biadap dan derhaka secara sengaja.
Lagi pun, dengan kegagalan berterusan PN sebagai kerajaan yang tidak henti-henti mendatangkan kesusahan kepada rakyat, menarik sokongan pada waktu ini adalah langkah yang amat terpuji sekali.
Ia akan dengan sendirinya dapat menyelamatkan nasib rakyat daripada terus sengsara dan derita serta mengelakkan lebih ramai yang tertekan dalam kehidupan mengambil keputusan terjun bangunan atau menggantung diri.
Kerajaan hari ini dengan berterusan menyusah dan mengurung rakyat, ditambah dengan kedegilan Mahiaddin mahu terus berpaut pada kuasa, meski sudah tiada keabsahan, hakikatnya hanya menjadikan semua orang hidup dalam tekanan yang bukan kepalang.
Apa yang dilakukannya untuk mengekalkan kuasa benar-benar membuatkan rakyat meluat dan ia tidak pernah dilakukan oleh mana-mana Perdana Menteri sebelum ini.
Kalau memang memiliki sokongan kuat dan menubuhkan kerajaan bukan melalui pintu belakang, tindakan seseorang Perdana Menteri berterusan mahu bertahan dengan kuasa, contohnya seperti apa yang ditunjukkan oleh Tun Mahathir Mohamad ketika era BN dahulu, ia mungkin jugalah boleh difahami dan diterima.
Tetapi, dengan sudah hilang sokongan dan sampai sanggup mencadangkan darurat yang tujuan utamanya hanya untuk menggantung Parlimen bagi mengelakkan kuasa digenggam terlepas daripada tangan, tindakan itu memang dikira melampau dan menggambarkan kerakusan kepada kuasa di tahap paling gaban sekali.
Jika dulu Mahiaddin pandai mendesak Tun Abdullah Badawi agar mempercepatkan perletakan jawatan, apakah sekarang beliau tidak sedar keadaan dan kepimpinannya seribu kali lebih teruk jika dibandingkan dengan Perdana Menteri kelima itu?
Untuk itu, ditambah dengan setiap hari kita melihat derita rakyat ada di mana-mana, yang mati kerana Covid19 terus meningkat, kerapnya kes bunuh diri berlaku hampir setiap hari, peniaga kecil saban waktu diburu penguasa seolah-olah ketika PKP ini mereka semakin tiada budi bicara, sementara kilang dan industri yang menyumbang 80 peratus kes Covid19 terus banyak dibuka, tetapi yang dikurung ialah rakyat biasa yang tiada gejala, makanya menjatuhkan kerajaan adalah suatu kemestian yang tiada tolak ansurnya lagi.
Kerajaan PN dan Mahiaddin sudah gagal dengan teruk, bahkan dicemuh dengan macam-macam gelaran yang kadangkala tak sanggup kita mahu mendengarnya.
Semua cemuhan dan gelaran itu tidak lain adalah gambaran penolakan, rasa benci dan meluat yang kian bersarang dalam hati rakyat.
Sudah banyak kali diberikan isyarat dan ditunjukkan fakta kegagalannya, namun kedegilan Mahiaddin yang enggan berundur sudah tiada ubatnya lagi, kecuali hanya dengan menjatuhkannya.
UMNO dan Zahid Hamidi akan dipuji serta disanjung atas keberanian menjatuhkan kerajaan PN pada waktu ini kerana ia adalah satu-satunya tindakan menyelamat nasib rakyat yang mesti dilakukan.
Hanya mereka yang tidak pro rakyat, tidak memikir kesusahan rakyat dan tidak peduli hidup mati rakyat, sebaliknya semata-mata berfikir tentang kuasa dan poket saja yang akan menolak sebarang usaha untuk menjatuhkan Mahiaddin dan PN

di saat negara sudah kritikal sebegini.
(ShahbudinHusin 03/07/2021)

5

4

votes
Article Rating
Kongsikan artikel ini